1:1 Pado mulonyo, sabalun dunia ko dijadikan, nan Firman lah ado juwo. Firman barado samo- 
samo jo Allah, nan Firman tu, adolah Allah. 2 Sajak samulo Inyo samo-samo jo Allah. 3 Sagalo 
sasuatu dijadikan malalui Inyo, sagalo apo pun juwo nan ado, indak ciyek juwo doh nan 
dipabuwek, jikok indak dek Inyo. 4 Firman tu, tampaik asa sagalo mukaluak nan iduik, baitu pulo, 
iduik tu mambari tarang kabake manusia. 5 Tarang tu bacahayo di nan kalam, nan galok kalam 
indak ka dapek doh nak mamudua-inyo 6 Tibolah urang nan di utuih dek Allah, Yahya namonyo. 7 
Inyo di utuih untuak mambaritokan tarang tu, supayo kasadonyo urang, buliah bi picayo. 8 Indak 
inyo doh, nan tarang tu, inyo hanyo sakadar mambaritokan. 9 Tarang nan sabana tarang, nan 
manarangi kasadonyo urang, lah turun ka dunia. 10 Kiniko Firman tu lah ado di dunia, dunia 
dijadikan malalui Inyo, tapi dunia ko, indak tawu doh jo Firman tu. 11 Baliau datang ka nagari-Nyo 
sandiri tapi banso-Nyo, indak niyo doh manarimo Baliau. 12 Biyapun baitu, ado juwo urang nan lai 
niyo manarimo Baliau, sarato picayo kabake Baliau, urang-urang tu di agiah dek Baliau kuwaso, 
untuak manjadi anak Allah, 13 nan indak dilayiekan dari manusia, dek karano, iduik nan baru tu, 
dari Allah asanyo. 14 Firman tu lah manjadi manusia, Baliau tingga di antaro kito, kito lah maliyek 
kamuliaan-Nyo. Kamuliaan tu ditarimo dek Baliau, sabagai Anak Tungga Allah Bapak. Malalui 
Baliau kito dapek maliyek Allah, sarato dapek marasokan kasiah-Nyo kabake kito. 15 Nabi Yahya 
datang sabagai sasi Baliau, inyo mambaritokan: "Ikolah Baliau nan ambo katokan tu: Baliau labiah 
kudian tibo daripado ambo, tapi Baliau labiah mulie daripado ambo, dek karano, sabalun ambo ado, 
Baliau lah ado juwo." 16 Baliau sangaik paibo, Baliau mambarakaik-i kito. 17 Paratuaran agamo 
lah kito tarimo malalui Nabi Musa. Tapi, kasiah satiya Allah, dinyatokan malalui Isa Almasih. 18 
Indak ado doh urang, nan lah maliyek Allah, salain daripado Anak Tungga Allah Bapak, nan 
sahakikaik jo Allah Bapak, nan sabana arek jo Baliau. Baliaulah nan manyatokan Allah Bapak 
kabake kito. 19 Panguwaso-panguwaso Yahudi di Yerusalem, manyuruah imam-imam, sarato jo 
urang-urang Lewi, payi ka Nabi Yahya untuak mananyokan ka inyo, "Angkau ko siya nan 
sabananyo?" 20 Nabi Yahya mangaku sacaro taruih tarang, "Ambo ko nan sabananyo indak Rajo 
Panyalamaik doh." 21 "Jikok baitu, angkau ko siya?" tanyo urang-urang tu. "Apokoh angkau Nabi 
Elia?" "Indak," kecek Nabi Yahya. "Apokoh angkau nabi?" tanyo urang-urang tu sakali lai. 
"Indak," keceknyo. 22 "Jikok baitu, katokanlah kabake kami, angkau ko siya nan sabananyo," 
kecek urang-urang tu, "buliah kami dapek pulo mambari jawaban, kabake urang-urang nan 
manyuruah kami. Apo jawab angkau tantang diri angkau sandiri?" 23 Nabi Yahya manjawab, 
"Ambolah urangnyo nan dikatokan dek Nabi Yesaya: 'Urang nan ma imbau-imbau di padang pasie: 
Ratokanlah jalan untuak Tuhan.'" 24 Urang-urang nan di utuih dek urang Farisi tu 25 bi batanyo, 
"Jikok angkau indak Rajo Panyalamaik, indak Nabi Elia, indak pulo sabagai surang nabi, baa 
mangkonyo angkau mampamandikan urang?" 26 Nabi Yahya manjawab, "Ambo mampamandikan 
urang jo ayie. Tapi di tangah-tangah angku-angku, ado Baliau nan indak angku-angku katawui. 27 
Baliau tibo labiah kudian daripado ambo, tapi, untuak ka mambukak tali tarompa-Nyo sajo, ambo 
ko urang nan indak patuik." 28 Kasadonyo tu tajadi di Betania, sabalah ka matoari tabik dari 
Sungai Yordan, tampaik Nabi Yahya mampamandikan urang. 29 Bisuak arinyo, Nabi Yahya 
maliyek Isa Almasih datang kabake inyo. Sudah tu inyo mangatokan, "Caliaklah Baliau nan tibo tu, 
itulah Anak Domba Allah nan ka ma apuih doso dunia. 30 Baliau tu lah nan ambo katokan, nan tibo 
labiah kudian daripado ambo, tapi Baliau labiah mulie daripado ambo, dek karano, sabalun ambo 
layie ka dunie, nan Baliau tu lah ado juwo. 31 Sabalunnyo ambo indak tawu pulo doh, siya Baliau 
tu. Padohal, ambo datang mampamandikan urang jo ayie, supayo banso Israel buliah tawu jo 
Baliau." 32 Nabi Yahya mancuritokan pulo pangakuannyo nan sarupo iko, "Ambo manampak Roh 
Allah turun dari langik, bakcando buruang marpati, inggok di Baliau. 33 Kutiko itu, ambo alun 


tawu pulo lai, siya Baliau tu nan sabananyo. Tapi, Allah nan manyuruahkan ambo untuak 
mampamandikan urang jo ayie, lah mangatokan kabake ambo, 'Jikok angkau manampak Roh Allah 
turun, sudah tu inggok didiri surang urang, mako Inyo tu lah nan ka mampamandikan urang jo Roh 
Allah.' 34 Ambo lah maliyek-Nyo jo mato kapalo ambo sandiri," kecek Nabi Yahya, "tantang 
parkaro itu, ambo manyatokan pangakuan ambo, nan baraso Baliau tu, adolah Anak Allah." 35 
Bisuak arinyo, Nabi Yahya sarato jo duwo urang pangikuiknyo, lah tibo pulo baliak di tampaik nan 
itu. 36 Kutiko inyo manampak Isa Almasih lalu, mako inyo mangatokan, "Caliaklah Urang nan lalu 
tu! Baliau tu lah Anak Domba Allah." 37 Kaduwo urang pangikuik Nabi Yahya mandanga kato- 
kato tu, mako inyopun bi payi pulo manuruikkan Isa Almasih. 38 Isa Almasih malengah ka 
balakang, Baliau manampak urang nan baduwo tu sadang ma iriangkan-Nyo. Baliau batanyo, "Apo 
nan angku-angku cari?" Urang-urang tu bi manjawab, "Rabi, dima Rabi tingga?" (Kato 'Rabi' tu, 
aratinyo adolah guru.) 39 "Kamarilah, caliak sandirilah," kecek Baliau. Urang-urang tu bi payi jo 
Baliau, untuak maliyek tampaik tingga Baliau. Kutiko itu ari lah pukua ampek sanjo. Di ari tu 
urang nan baduwo tu bamalam samo-samo jo Baliau. 40 Salah surang dari urang nan baduwo tu, 
nan lah mandanga apo nan dikatokan dek Nabi Yahya, nan akienyo inyo payi manuruikkan Isa 
Almasih, adolah si Andreas, dunsanak si Simon Petrus. 41 Bagageh-gageh si Andreas payi mancari 
si Simon dunsanaknyo tu, inyo bakato kabake si Simon, "Kami lah basuwo jo Isa Almasih (Mesias) 
!" (Mesias samo aratinyo jo Kristus, nan aratinyo adolah: Rajo Panyalamaik.) 42 Si Andreas payi 
ma antakan si Simon kabake Isa Almasih. Baliau mancaliak ka si Simon, sudah tu Baliau bakato, 
"Angkau Simon, anak Yona. Angkau ka dinamokan si Kefas." (Kefas samo aratinyo jo Petrus, 
aratinyo adolah: gunuang batu.) 43 Bisuak arinyo, Isa Almasih lah mamutuihkan untuak payi ka 
Galilea. Baliau basuwo jo si Filipus, Baliau bakato kabake inyo, "Kamarilah, molah payi jo 
Ambo!" 44 Si Filipus barasa dari Betsaida, iyolah, nagari tampaik tingga si Andreas jo si Petrus. 45 
Si Filipus basuwo jo si Natanael, inyo mangatokan, "Kami lah basuwo jo Urang nan dikatokan dek 
Nabi Musa dalam Kitab Taurat, nan lah dibaritokan dek nabi-nabi. Baliau tu adolah Isa Almasih 
dari Nazaret, anak Yusuf." 46 Tapi si Natanael manjawab, "Mungkinkoh sasuatu nan baiak 
datangnyo dari Nazaret?" "Kamarilah, caliak sandiri lah dek angku," kecek si Filipus. 47 Isa 
Almasih manampak si Natanael tibo, sudah tu Baliau bakato, "Caliaklah, ikolah urang Israel nan 
sabananyo. Indak ado doh nan palasu didirinyo." 48 "Baa tu caronyo, mangkonyo Angkau tawu jo 
ambo?" kecek si Natanael kabake Baliau. Baliau manjawab, "Sabalun Filipus ma imbau angkau, 
Ambo lah manampak angkau di bawah batang kayu aro tu." 49 "Angku Guru," kecek si Natanael, 
"Angkau adolah Anak Allah! Angkau adolah Rajo banso Israel!" 50 Isa Almasih bakato, "Dek 
karano Ambo mangatokan baraso Ambo lah manampak angkau, di bawah batang kayu aro tu, itu 
mangkonyo angkau picayo, iyo ndak? Isuak, parkaro-parkaro nan jauah labiah gadang daripado itu, 
buliah nak angkau liyek pulo!" 51 Baliau bakato pulo, "Nan sabananyolah nan Ambo katokan ko, 
picayolah, angkau ka maliyek langik tabukak, sarato ka maliyek malekaik-malekaik Allah turun 
nayiak manamui Anak Manusia." 


2:1 Duwo ari sasudah itu, ado alek kawin di kota Kana di Galilea, nan mandeh Isa Almasih ado 
pulo disinan. 2 Isa Almasih sarato jo pangikuik-pangikuik-Nyo, diundang pulo ka alek tu. 3 Kutiko 
anggur lah abih, mandeh Isa Almasih bakato ka Baliau, "Urang nan baralek ko, anggurnyo lah 
abih." 4 Baliau manjawab, "Biyai, jan disuruah pulo Ambo lai, untuak mampabuwek sasuatu. Alun 
tibo lai masonyo Ambo untuak manyatokan diri." 5 Tapi urang gaek Baliau bakato kabake palayan- 
palayan, "Karajokan sajolah apo nan dikatokan dek Isa Almasih kabake kalian." 6 Di tampaik 
baralek tu, ado anam buwah tampaik ayie, nan disadiyokan untuak kaparaluan pambasuahan, 


manuruik adaik Yahudi. Satiyok tampaik ayie tu, isinyo ado kiro-kiro saratuih liter. 7 Isa Almasih 
bakato kabake palayan-palayan tu, "Isilah kasadonyo tampaik ayie tu, jo ayie matah." Palayan- 
palayan tu bi ma isinyo sampai panuah. 8 Sudah tu Baliau bakato kabake urang-urang tu, "Kiniko, 
cubolah ambiak ayie tu agak saketek, paliyekkanlah kabake juwaro alek." Mako dipaliyekkanlah 
ayie tu kabake juwaro alek, 9 inyo mancubo mangicok ayie nan lah barubah manjadi anggur. (Inyo 
indak tawu doh dari ma datangnyo anggur tu, hanyo palayan-palayan nan ma isikan ayie tu sajolah 
nan tawu.) Mako payilah juwaro alek tu mandakek ka marapulai, 10 inyo bakato bakcando iko, 
"Biasonyo urang ma idangkan anggur nan lamak labiah dawulu, sudah tu, jikok tamu-tamu lah bi 
puweh minun, barulah di idangkan anggur nan biaso. Tapi, angku 1yo balain dari nan biaso, sampai 
kiniko, ado juwo lai manyadiyokan anggur nan paliang lamak!" 11 Itulah mukjizat nan partamu 
sakali, nan dipabuwek dek Isa Almasih. Baliau mampabuwek nan bakcando itu, di nagari Kana di 
Galilea. Jo mukjizat nan bakcando itu, Baliau mampanampakkan kamuliaan-Nyo. Mako bi 
picayolah kasadonyo pangikuik Baliau. 12 Sasudah tu Isa Almasih payi ka Kapernaum, samo-samo 
jo ranggaek Baliau bagai, jo dunsanak-dunsanak-Nyo sarato jo pangikuik-pangikuik-Nyo. Urang- 
urang tu manatap disinan, ado babarapo ari lamonyo. 13 Kutiko lah ka dakek Ari Rayo Paskah 
urang Yahudi, Isa Almasih payi ka Yerusalem. 14 Tibo di Rumah Tuhan di Yerusalem, tasuwolah 
dek Baliau urang panggaleh jawi, urang panggaleh domba, sarato jo urang panggaleh buruang 
marpati, ado pulo urang tukang tuka-i pitih, sadang bi duduak disinan. 15 Baliau buweklah 
cambuik dari tali, sudah tu, Baliau usielah kasadonyo binatang taranak tu dari dalam Rumah Tuhan, 
biya domba, biyapun jawi. Meja-meja tukang tuka-i pitih, Baliau tunggang baliakkan sainggo 
pitihnyo baserak kian kumari. 16 Sudah tu, Isa Almasih bakato kabake urang panggaleh buruang 
marpati, "Angkeklah kasadonyo dari siko. Jan dijadikan Rumah Bapak Ambo untuak tampaik 
manggaleh!" 17 Mako bi takanalah dek pangikuik-pangikuik Baliau, ayaik Alkitab nan mangatokan 
bakcando iko, "Cinto Ambo ka Rumah Angkau ya Allah, itu nan mambaka ati Ambo." 18 
Panguwaso-panguwaso Yahudi bi malawan kabake Isa Almasih, inyo bi mangatokan, "Cubolah 
buwek mukjizat, sabagai tando di kami, baraso Angkau iyo punyo hak, untuak batindak sarupo 
iko." 19 Baliau manjawab, "Cubolah runtuahi Rumah Tuhan ko dek angku-angku, sudah tu, dalam 
maso tigo ari Ambo ka managakkannyo baliak." 20 Mako bi bakatolah urang-urang tu, "Ampek 
puluah anam tawun lamonyo, urang mambuwek Rumah Tuhan ko. Apokoh iyo Angkau ka 
managakkannyo baliak dalam maso tigo ari?" 21 Tapi Rumah Tuhan nan dimukasuikkan dek Isa 
Almasih, adolah tubuah-Nyo sandiri. 22 Jadi kudian, kutiko Isa Almasih lah di iduikkan baliak 
sasudah mati, mako bi takanalah dek pangikuik-pangikuik Baliau, baraso apo nan tajadi tu, lah ado 
juwo dikatokan dek Baliau. Mako sabana bi picayolah pangikuik Baliau kabake apo nan tatulih di 
dalam Alkitab, sarato batambah yakin kabake apo nan dikatokan dek Isa Almasih. 23 Samantaro 
Isa Almasih sadang di Yerusalem, di kutiko Ari Rayo Paskah, sambuah urang nan bi picayo kabake 
Baliau, dek karano maliyek sagalo mukjizat nan dipabuwek dek Baliau. 24 Tapi Baliau sandiri 
indak picayo doh kabake urang-urang tu, dek karano Baliau dapek mangatawui isi ati kasadonyo 
urang. 25 Indak paralu doh urang ma agiah tawu kabake Baliau, tantang siyapo pun juwo, dek 
karano Baliau sandiri tawu, apo nan ado di dalam ati satiyok urang. 


3:1 Ado surang urang malin, dari lingkuangan urang Farisi, nan banamo Nikodemus. 2 Pado suatu 
malam, inyo datang kabake Isa Almasih, inyo bakato, "Angku Guru, kami tawu, baraso Angkau di 
utuih dek Allah. Dek karano, indak surang juwo doh urang nan ka dapek mampabuwek mukjizat, 
bakcando nan Angkau pabuwek, jikok Allah indak manyaratoinyo." 3 Baliau manjawab, "Picayolah 
jo kecek Ambo, indak surang juwo doh urang nan ka dapek manjadi anggota Karajaan Allah, jikok 


inyo indak dilayiekan baliak." 4 "Dima pulo ka mungkin urang nan lah gadang dapek dilayiekan 
baliak?" kecek Nikodemus kabake Baliau. "Apokoh inyo dapek masuak baliak ka dalam 
kanduangan biyainyo, untuak dilayiekan baliak?" 5 Isa Almasih manjawab, "Nan bana nan Ambo 
katokan ko: jikok urang indak dilayiekan dari ayie, sarato indak dilayiekan dari Roh Allah, mako 
urang tu indak ka dapek doh masuak Karajaan Allah. 6 Manusia ko sacaro dagiang dilayiekan dek 
biyainyo, tapi sacaro rohani inyo dilayiekan dek Roh Allah. 7 Itulah mangkonyo jan tacangang 
Jikok Ambo mangatokan: kasadonyo angku-angku ko musti dilayiekan baliak. 8 Angin barambuih 
sakandak atinyo, bunyinyo layi tadanga dek kito, tapi kito indak tawu dari ma datangnyo, sarato 
kama payinyo. Baitu pulolah ka adaannyo urang nan dilayiekan dek Roh Allah." 9 "Baa tu caronyo, 
supayo dapek tajadi nan bakcando itu?" tanyo Nikodemus. 10 Isa Almasih manjawab, "Angku kan 
guru dek urang Israel, dima pulo angku indak ka tawu? 11 Picayolah jo kecek Ambo: kami hanyo 
mancuritokan tantang apo nan kami katawui, kami hanyo mambarikan pangakuan tantang apo nan 
lah kami liyek; tapi angku-angku indak namuah picayo jo apo nan kami katokan. 12 Jikok Ambo 
mancuritokan kabake angku-angku, tantang parkaro-parkaro nan di dunia ko, angku-angku indak 
picayo doh, baitu pulo, jikok Ambo mancuritokan kabake angku-angku, tantang parkaro-parkaro 
nan di sarugo, tantu angku-angku indak ka picayo pulo doh? 13 Indak surang juwo doh urang nan 
lah nayiak ka sarugo, salain daripado Anak Manusia, nan lah turun ka dunie. 14 Sarupo jo nan 
dikarajokan dek Nabi Musa, inyo maninggikan ula timbago di ateh tunggak kayu di padang gurun, 
baitu pulo Anak Manusia, Inyo musti ditinggikan, 15 supayo kasadonyo urang nan picayo kabake 
Inyo, buliah mandapek iduik sajati nan kaka." 16 Dek karano Allah sabana mangasiahi manusia di 
dunie ko, sainggo Baliau mambarikan Anak-Nyo nan tungga, supayo satiyok urang nan picayo 
kabake Baliau indak binaso, malainkan mandapek iduik sajati nan kaka. 17 Dek karano, Allah 
manyuruah Anak-Nyo indak untuak mahakimi dunia ko doh, tapi untuak manyalamaikkannyo. 18 
Urang nan layi picayo kabake Inyo, indak ka di ukun doh. Tapi bagi urang nan indak picayo, ba 
arati urang tu lah barado di bawah ukunan Allah, dek karano inyo indak picayo kapado Anak Allah 
nan tungga. 19 Urang tu dituntuik basabab dek karano: Tarang lah datang ka dalam dunia ko, tapi 
manusia labiah manyukoi iduik di nan kalam daripado di nan tarang, dek karano kalakuannyo 
jahek. 20 Satiyok urang nan babuwek jahek, inyo indak suko jo nan tarang; inyo indak namuah 
datang kabake nan tarang, supayo kalakuannyo nan jahek jan kaliyatan. 21 Tapi urang nan layi 
mangarajokan kahandak Allah, inyo datang kabake nan tarang tu, supayo manjadi nyato, baraso 
apo nan dikarajokannyo tu adolah sasuwai jo kahandak Allah. 22 Sasudah tu, Isa Almasih jo 
pangikuik-pangikuik-Nyo payi ka Yudea. Baliau manatap disinan babarapo ari lamonyo jo 
pangikuik-Nyo bagai, sarato mampamandikan urang. 23 Dikutiko itu, Nabi Yahya alun masuak 
pinjaro lai. Inyo mampamandikan urang di Ainon, indak bara jauah dari Salim, dek karano disinan 
banyak ayie. Urang bi tibo kabake inyo, untuak dipamandikan. 25 Babarapo urang pangikuik Nabi 
Yahya, muloi bi batangka jo urang Yahudi, tantang parkaro pambarasiahan. 26 Mako bi payilah 
inyo kabake Nabi Yahya, untuak batanyo, "Ngku guru, layi takana juwo lai di angku, Urang nan 
samo-samo jo angku di subarang sungai Yordan dek sari, nan angku tunjuakkan kabake kami dulu? 
Baliau kiniko mampamandikan urang pulo, kasadonyo urang bi tibo kabake Baliau!" 27 Nabi 
Yahya manjawab, "Indak ciyek juwo doh nan ka dipadapek dek manusia, jikok indak dibarikan dek 
Allah kabake inyo. 28 Angku-angku sandiri lah mandanga, apo nan ambo katokan, 'Ambo ko, 
indak Rajo Panyalamaik doh. Ambo ko di utuih untuak mandawului Baliau.' 29 Anak daro adolah 
marapulai nan punyo. Kanti marapulai tu hanyo tagak mangawani sajo, sarato mandangakan, inyo 
suko bana jikok mandanga suwaro marapulai. Baitu pulo jo ambo. Kiniko sanang bana ati ambo. 30 
Baliaulah nan musti samakin dimuliekan, nan ambo ko, biyalah indak masuak etongan." 31 Nan 


datang dari ateh malabiahi dari sagalo sasuatu. Nan datang dari dunia tamasuak urang dunia, apo 
nan dikatokannyo pun tantang parkaro-parkaro dunia. Baliau nan datang dari ateh malabiahi dari 
kasadonyo tu. 32 Baliau mangatokan tantang apo nan lah diliyek-Nyo, sarato apo nan lah 
didangakan-Nyo, tapi indak surang juwo doh urang, nan picayo kabake kato-kato Baliau. 33 Urang 
nan layi picayo kabake kato-kato Baliau tu, ma akui baraso Allah lah nan bana. 34 Baliau nan di 
utuih dek Allah tu, manyampaikan kato-kato dari Allah, dek karano Roh Allah lah dibarikan kabake 
Baliau sapanuahnyo. 35 Bapak mangasiahi Anak-Nyo, sarato lah manyarahkan sagalo kuwaso 
kabake Anak-Nyo tu. 36 Urang nan layi picayo kabake Anak tu, ka mandapek iduik sajati nan 
kaka. Tapi urang nan indak patuah kabake Anak tu, inyo indak ka mandapek doh iduik sajati nan 
kaka. Urang tu ka di ukun dek Allah untuak salamo-lamonyo. 


4:1 Urang-urang Farisi mandanga kaba, baraso Isa Almasih labiah banyak mandapek pangikuik, 
labiah banyak pulo mampamandikan urang daripado Nabi Yahya. (2 Sabananyo, Baliau sandiri 
indak ado doh mampamandikan urang, hanyo pangikuik-pangikuik-Nyo sajo.) 3 Kutiko Baliau 
tawu, baraso urang-urang Farisi lah mandanga tantang kajadian tu, mako barangkeklah Baliau dari 
Yudea babaliak ka Galilea. 4 Dalam pajalanan Baliau tu, Baliau tapaso malaluwi Samaria. 5 Mako 
sampailah Baliau disabuwah kota di Samaria, nan banamo Sikhar, indak jauah dari tanah nan di 
agiahkan dek Nabi Yakub sa isuak untuak anaknyo Nabi Yusuf. 6 Disinan ado sumua Nabi Yakub. 
Isa Almasih sangaik latiahnyo, dek karano jauah bajalan, mako duduaklah Baliau di tapi sumua. 
Kutiko itu ari kiro-kiro pukua duwo baleh tangah ari, 7 pangikuik-pangikuik Baliau lah bi payi ka 
kota, untuak mambali nan ka dimakan. Kudian tibolah surang urang padusi urang Samaria, ka ma 
ambiak ayie. Baliau bakato ka urang padusi tu, "Amai, layi buliah Ambo mamintak ayie minun?" 9 
Urang Samaria tu manjawab, "Angku urang Yahudi, ambo urang Samaria, baa mangko Angku 
mamintak ayie minun kabake ambo?" (Dek karano urang-urang Yahudi indak ba emaiyan jo urang 
Samaria.) 10 Isa Almasih manjawab, "Santano amai tawu jo pambarian Allah, layi tawu pulo jo 
Urang nan mamintak ayie minun kabake amai, mako lah musti, amai sandirilah nan ka mamintak 
ayie minun kabake Inyo, mako Inyo ka mambarikan kabake amai ayie, untuak iduik, nan sabana 
iduik." 11 Urang padusi tu bakato, "Angku indak ado doh punyo timbo, sumua ko sangaik 
dalamnyo. Dari ma Angku ka mandapekkan ayie nan ka untuak iduik tu? 12 Nabi Yakub niniak 
muyang kami, inyo nan mambarikan sumua ko ka kami. Inyo sandiri ma ambiak ayie minunnyo dari 
siko; baitu pulo anak-anaknyo sarato jo binatang taranaknyo. Apokoh Angku manyangko Angku 
labiah basa daripado Nabi Yakub?" 13 Isa Almasih manjawab, "Urang nan maminun ayie ko, inyo 
ka batambah auih," 14 "tapi, urang nan maminun ayie nan ka Ambo barikan, inyo indak ka auih lai 
untuak salamo-lamonyo. Dek karano ayie nan ka Ambo agiahkan tu, ka manjadi mato ayie di dalam 
dirinyo, nan ka mamanca kaluwa, sarato mambawok dirinyo kabake iduik sajati nan kaka." 15 
Mako bakatolah urang padusi tu, "Jikok baitu Angku, agiahlah ambo ayie tu, supayo ambo indak 
auih lai; mako indak paralu lai ambo babaliak kamari untuak ma ambiak ayie." 16 Isa Almasih 
bakato, "Payilah, imbaulah apak paja amai, sudah tu babaliaklah kamari." 17 "Ambo indak punyo 
apak paja doh," kecek urang padusi tu. "Tyo, batua tu nan amai katokan tu," kecek Isa Almasih. 18 
"Dek karano, amai lah limo kali balaki, urang nan sapayi jo amai kiniko, inyo tu indak laki amai tu 
doh." 19 "Kiniko barulah ambo tawu, baraso Angku ko adolah surang Nabi," kecek urang padusi 
tu. 20 "Niniak muyang kami manyambah Allah di ateh bukik ko, tapi banso Angku mangatokan, 
baraso, hanyo di Yerusalem sajolah tampaiknyo urang manyambah Allah." 21 "Picayolah," kecek 
Isa Almasih kabake urang padusi tu, "ka tibo masonyo isuak, urang ka manyambah Bapak indak di 
bukik ko lai, indak pulo di Yerusalem doh. 22 Amai, sarato jo urang-urang Samaria, manyambah 


sasuatu nan indak amai katawui, sadangkan kami urang Yahudi, manyambah Baliau nan kami 
katawui, dek karano kasalamatan datangnyo dari urang Yahudi. 23 Tapi ka tibo masonyo, malahan 
lah tibo, baraso jo kuwaso Roh Allah urang ka bi manyambah Bapak, sabagai Allah nan sabana 
Allah, jo caro manyambah nan dikandak-i dek Bapak. 24 Dek karano Allah tu, adolah Roh, hanyo 
jo kuwaso Roh Allah lah urang-urang ko dapek manyambah Bapak dalam ka adaan Baliau nan 
sasungguahnyo." 25 Urang padusi tu bakato kabake Isa Almasih, "Ambo tawu, baraso Rajo 
Panyalamaik, (nan dinamokan Almasih) Baliau ka datang. Jikok Baliau lah tibo, Baliau ka 
mambaritawukan sagalo sasuatu kabake kito." 26 "Ambolah Urang-Nyo," kecek Isa Almasih, "nan 
kiniko sadang mangecek jo amai ko." 27 Kutiko itu pangikuik-pangikuik Baliau lah babaliak. Inyo 
bi tacangang, maliyek Baliau sadang mangecek jo surang urang padusi. Tapi indak surang juwo 
doh dari pangikuik Baliau tu, nan batanyo kabake urang padusi tu, "Apo nan paralu di amai?" atau 
nan batanyo kabake Baliau, "Baa mangko Angku namuah mangecek jo urang padusi tu?" 28 Mako 
payilah urang padusi tu, inyo tinggakan tampaik ayienyo disinan, sudah tu inyo lari ka kota, untuak 
mancuritokan kabake urang-urang nan ado disinan, 29 "Caliaklah kamari, ado Urang nan dapek 
manakok tantang sagalo sasuatu, apo nan lah ambo pabuwek. Mungkinkoh Baliau tu nan Rajo 
Panyalamaik?" 30 Mako urang-urang tu bi maninggakan kota, inyo bi payi ka tampaik Isa Almasih. 
31 Samantaro itu, pangikuik-pangikuik Baliau ma ajak Baliau makan. "Angku Guru," kecek 
pangikuik-Nyo, "makanlah Angku lai." 32 Tapi Baliau manjawab, "Layi ado di Ambo nan ka 
Ambo makan, nan indak angku-angku katawui." 33 Mako pangikuik-pangikuik Baliau, bi batanyo 
sasamo inyo, "Apokoh ado urang nan lah mambawok makanan untuak Baliau?" 34 Mako bakatolah 
Isa Almasih, "Makanan Ambo adolah, mangarajokan apo nan katuju dek Baliau nan ma utuih 
Ambo, sarato manyudahkan sagalo karajo nan lah disarahkan dek Baliau kabake Ambo. 35 Angku- 
angku bi mangatokan, 'Baraso ampek bulan lai tibo musin manuwai.' Tapi Ambo mangatokan 
kabake angku-angku: Liyeklah ladang-ladang nan lah manguniang, lah patuik untuak dituwai! 36 
Urang nan manuwai lah muloi manarimo upahnyo, sarato lah mangumpuakan asienyo untuak 
manuju iduik sajati nan kaka. Mako urang nan mananam, sarato jo urang nan manuwai, buliah 
samo-samo basukocito. 37 Batua juwo bak kato-kato pitatah, "Nan surang mananam, nan surang lai 
manuwai.' 38 Ambo manyuruah angku-angku payi manuwai, ka ladang nan indak angku-angku 
doh nan mananaminyo, urang lain nan lah bakarajo disinan, tapi kiniko angku-angku nan 
manarimo ka untuangan dari asie karajo urang-urang tu." 39 Sambuah urang Samaria panduduak 
kota tu, nan picayo kabake Isa Almasih, dek karano, urang padusi nan basuwo jo Baliau di sumua 
tu, mancuritokan kian kumari bakcando iko, "Urang nan basuwo di ambo di sumua tu, Baliau bisa 
mancuritokan kabake ambo tantang sagalo sasuatu, apo nan lah ambo pabuwek dulu." 40 Mako 
kutiko urang-urang Samaria tu, basuwo jo Isa Almasih, inyo bi sabana mamintak, supayo Baliau 
namuah tingga jo inyo disinan. Akienyo Baliau tingga disinan salamo duwo ari. 41 Kudian 
batambah sambuah lai urang nan picayo, kabake Isa Almasih, dek karano di pangajaran nan Baliau 
ajakan kabake urang-urang tu. 42 Urang-urang tu bi bakato kabake urang padusi tu, "Kiniko kami 
lah picayo, indak dek karano, apo nan amai curitokan kabake kami doh lai, tapi dek karano kami 
sandiri lah mandanga dari Baliau, kami lah tawu, baraso Baliau tu adolah Panyalamaik dunia." 43 
Sasudah duwo ari Isa Almasih tingga di Sikhar, mako payilah Baliau ka Galilea. 44 Baliau sandiri 
lah mangatokan, baraso, "Nabi indak ka di aromaik-i doh di nagarinyo sandiri." 45 Tapi kutiko 
Baliau tibo di Galilea, urang-urang nan disinan manyambuik Baliau jo sanang ati, dek karano 
urang-urang tu sadang ado di Yerusalem, kutiko Ari Rayo Paskah, inyo lah bi maliyek kasadonyo 
apo nan lah di pabuwek dek Isa Almasih. 46 Kudian Baliau babaliak ka Kana di Galilea, disinan 
dulu panah Baliau ma ubah ayie manjadi anggur. Di kota tu ado surang pagawai pamarentah, 


anaknyo sadang sakik di Kapernaum. 47 Kutiko inyo mandanga kaba, baraso Isa Almasih lah tibo 
di Galilea dari Yudea, inyo payi kabake Baliau sarato mamintak Baliau, datang ka Kapernaum, 
untuak mancegakkan anaknyo nan lah ka ampia mati. 48 Baliau bakato kabake pagawai tu, "Jikok 
angku indak maliyek mukjizat-mukjizat nan Ambo pabuwek, tantu angku indak ka picayo doh 
kabake Ambo." 49 "Ndeh Angku," kecek pagawai tu, "Kok dapek pintak ambo, maringanilah 
Angku datang, sabalun anak ambo tu mati." 50 Bakatolah Isa Almasih kabake inyo, "Pulanglah, 
anak angku tu lah cegak." Urang tu sabana yakin jo kato-kato Baliau, mako payilah inyo pulang. 51 
Di tangah jalan, basoboklah inyo jo palayan-palayannyo, nan tibo manyonsongkannyo untuak ma 
agiah kaba, palayannyo bi mangatokan, "Anak angku lah cegak." 52 Mako batanyolah inyo kabake 
palayan-palayannyo tu, pukua bara anaknyo tu cegak. Palayannyo tu bi manjawab, "Kapatang, kiro- 
kiro pukua satu tangah ari, panyakiknyo lah cegak." 53 Mako takanalah dek inyo, baraso di kutiko 
nan bakcando itu pulolah, Isa Almasih mangatokan kabake inyo, "Anak angku lah cegak." Dek 
karano itu, inyo sarato jo kasadonyo kaluarganyo picayo kabake Isa Almasih. 54 Itulah mukjizat 
nan kaduwo, nan dipabuwek dek Isa Almasih di Galilea, sajak sasudah Baliau tibo dari Yudea. 


5:1 Sasudah tu ado ari rayo urang Yahudi, mako payilah Isa Almasih ka Yerusalem. 2 Di 
Yerusalem dakek "Pintu Domba" ado sabuwah kolam, nan dalam bahaso Ibrani dinamokan 
Betesda. Disinan ado limo buwah barando. 3 Di barando-barando tu banyak urang sakik nan bi 
lalok; ado nan buto, ado nan pincang, sarato ado nan lumpuah. (Kasadonyo urang tu bi manantikan 
ayie kolam tu ka baguncang. 4 Dek karano ado wakatunyo malekaik Tuhan turun ka kolam tu, 
untuak mangguncangkan ayienyo. Satiyok urang sakik nan dawulu masuak ka kolam tu, dikutiko 
ayienyo baguncang, mako urang tu ka cegak dari sagalo sakik panyakik nan di idokkannyo.| 5 
Disinan ado surang laki-laki, nan lah tigo puluah lapan tawun lamonyo sakik. 6 Isa Almasih 
manampak urang tu sadang lalok disinan, Baliau tawu baraso urang tu lah lamo sangaik sakik; 
mako batanyolah Baliau kabake urang tu, "Layi namuah angku cegak?" 7 Urang nan sakik tu 
manjawab, "layi Angku, tapi indak ado urang disiko nan ka manolong mamasuakkan ambo ka 
dalam kolam ko, dikutiko ayienyo baguncang. Samantaro ambo ba si insuik ka kolam, urang lain 
lah masuak labiah dawulu." 8 Mako bakatolah Isa Almasih kabake urang tu, "Jagolah, guluanglah 
lapiak katiduaran angku, sudah tu bajalanlah." 9 Sakutiko itu juwo urang tu cegak. Mako inyo 
angkeklah lapiak katiduarannyo, sudah tu inyo bajalan. Kajadian tu tajadi di ari Sabat. 10 Dek 
karano itu, panguwaso-panguwaso urang Yahudi mangecek kabake urang nan baru cegak tu, "Ari 
ko adolah ari Sabat. Angkau indak buliah doh ma angkek lapiak katiduaran angkau." 11 Tapi urang 
tu manjawab, "Urang nan mancegakkan ambo cako, itu nan manyuruah ambo, ma angkek lapiak 
katiduaran ambo, Baliau nan manyuruah ambo bajalan." 12 Panguwaso-panguwaso urang Yahudi 
tu, bi batanyo, "Siya tu urangnyo, nan manyuruah angkau ma angkek lapiak katiduaran, sarato nan 
manyuruah angkau bajalan?" 13 Tapi urang nan lah cegak tu, indak tawu doh jo urang nan 
mancegakkannyo, dek karano, Isa Almasih lah ma ilang di antaro urang nan banyak tu. 14 Indak 
lamo sasudah tu, Isa Almasih basuwo jo urang tu di dalam Rumah Tuhan, Baliau bakato kabake 
urang tu, "Kiniko angku lah cegak. Jan mampabuwek doso juwo lai, supayo jan tibo pulo masalah 
nan labiah buruak." 15 Mako payilah urang tu, sudah tu inyo curitokanlah kabake panguwaso- 
panguwaso urang Yahudi, baraso Isa Almasih lah nan mancegakkan inyo. 16 Dek karano itu, 
urang-urang Yahudi muloilah manggaduah Isa Almasih, dek karano Baliau mancegakkan urang di 
ari Sabat. 17 Tapi Isa Almasih mangatokan kabake urang-urang tu, "Bapak Ambo tatap bakarajo 
sampai kiniko, Ambo pun baitu pulo." 18 Mandanga kato-kato Baliau tu, panguwaso-panguwaso 
urang Yahudi samakin ba usawo nak ka mambunuah Baliau. Urang-urang tu bamukasuik bakcando 


itu, indak hanyo dek karano, Baliau malangga paratuaran agamo tantang ari Sabat sajo doh, tapi iyo 
pulo dek karano, Baliau mangatokan, baraso Allah tu adolah Bapak Baliau, ba arati Baliau 
manyamokan diri Baliau jo Allah. 19 Isa Almasih manjawab kecek urang-urang tu, bakcando iko, 
"Picayolah jo kecek Ambo, Anak indak ka dapek doh mangarajokan sagalo sasuatu jo kuwaso-Nyo 
sandiri. Inyo hanyo mangarajokan apo nan lah Inyo liyek, nan dikarajokan dek Bapak-Nyo. Dek 
karano, apo nan dikarajokan dek Bapak, itu pulo lah nan dikarajokan dek Anak. 20 Dek karano 
Bapak mangasiahi Anak, mako Bapak manunjuakkan kabake Anak sagalo sasuatu nan Baliau 
karajokan. Malahan Bapak ka manunjuakkan kabake Anak karajo-karajo nan labiah gadang, 
sainggo angku-angku bi tacangang. 21 Bapak, Baliau tu ma iduikkan urang mati, sarato 
mambarikan kabake urang-urang tu iduik sajati nan kaka, baitu pulo Anak, Inyo ka mambarikan 
iduik nan kaka kabake urang nan lai namuah manarimo pambarian-Nyo. 22 Bapak sandiri indak ka 
mahakimi urang doh. Sagalo kakuwasoan untuak mahakimi urang, lah Baliau sarahkan kabake 
Anak-Nyo. 23 Mangko takah itu dipabuwek Bapak, supayo kasadonyo urang ma aromaik-i Anak, 
sarupo jo ma aromaik-i Bapak. Urang nan indak ma aromaik-i Anak, ba arati pulo inyo indak ma 
aromaik-i Bapak nan ma utuih Anak. 24 Nan sabananyolah nan Ambo katokan ko, Urang nan layi 
mamparatikan kato-kato Ambo, sarato layi picayo kapado Baliau nan ma utuih Ambo, mako urang 
tu ka mandapek iduik sajati nan kaka. Nan inyo indak ka di ukun doh; inyo lah lapeh dari kuwaso 
mauik, sarato mandapek iduik nan sajati. 25 Picayolah: Isuak ka tibo masonyo -- malah kiniko lah 
tibo masonyo -- urang mati ka ma iyokan kecek-Nyo, mandanga suwaro Anak Allah. Urang-urang 
nan layi, ka mandapek iduik nan sabana iduik. 26 Samo jo bakcando Bapak tu sandiri, Baliau 
adolah tampaik asa iduik, Baliau pun manjadikan pulo Anak-Nyo, sabagai tampaik asa iduik. 27 
Baliau lah mambarikan kabake Anak-Nyo kuwaso, untuak mahakimi urang, dek karano Anak-Nyo 
tu adolah Anak Manusia. 28 Jan angku-angku tacangang mandangakan kato-kato Ambo ko, dek 
karano, isuak ka tibo masonyo, baraso kasadonyo urang nan lah mati, ka mandangakan suwaro 
Anak Manusia, 29 sudah tu, urang nan lah mati tu bi kaluwa dari kubuarannyo. Urang nan lah 
mampabuwek nan baiak, inyo ka di iduikkan baliak untuak iduik nan kaka. Tapi urang nan lah 
mampabuwek nan jahek, inyo ka di iduikkan baliak untuak ka di ukun." 30 "Ambo indak dapek 
doh mampabuwek sagalo sasuatu sasuko ati Ambo. Ambo hanyo mahakimi sasuwai jo apo nan lah 
diparentahkan dek Allah. Kaputusan Ambo adie, dek karano Ambo indak manuruikkan kahandak 
Ambo sandiri, malainkan manuruik kahandak Bapak nan ma utuih Ambo. 31 Santano Ambo 
mambarikan pangakuan tantang diri Ambo sandiri, mako pangakuan tu, indak dapek doh tu 
dipicayoi. 32 Tapi ado urang lain nan mambarikan pangakuan tantang diri Ambo, Ambo tawu 
baraso pangakuannyo tu batua. 33 Angku-angku lah mangirin utusan kabake Nabi Yahya, inyo lah 
mambarikan pangakuan nan bana tantang diri Ambo. 34 Parkaro ko Ambo katokan, indak dek 
karano Ambo mamaralukan pangakuan dari manusia doh, tapi supayo angku-angku buliah 
disalamaikkan. 35 Nabi Yahya tu samo jo bakcando lampu nan sadang iduik, nan mamancakan 
cahayo. Untuak samantaro wakatu angku-angku layi suko manarimo cahayonyo tu. 36 Tapi 
pangakuan Ambo labiah kuwaik daripado pangakuan Nabi Yahya. Apo nan Ambo pabuwek kiniko, 
iyolah karajo nan ditugehkan dek Bapak kabake Ambo, manandokan baraso Bapak lah nan ma 
utuih Ambo. 37 Bapak nan ma utuih Ambo tu, Baliau mambarikan pangakuan pulo tantang diri 
Ambo. Angku-angku alun ado lai mandangakan suwaro Baliau, atau maliyek roman Baliau. 38 
Firman Baliau indak namuah lakek di ati angku-angku, dek karano, angku-angku indak picayo 
kabake Ambo nan di utuih-Nyo. 39 Angku-angku lah mamparaja-i Alkitab, dek karano angku- 
angku manyangko, baraso jo caro nan baitu angku-angku ka mandapek iduik sajati nan kaka. 
Alkitab tu sandiri lah mambarikan pangakuan tantang diri Ambo. 40 Tapi angku-angku indak 


namuah doh datang kabake Ambo, untuak mandapekkan iduik nan kaka. 41 Ambo indak ma 
arokkan pujian dari manusia doh. 42 Ambo tawu siya angku-angku, Ambo tawu pulo, baraso 
angku-angku indak mangasiahi Allah satuluih ati. 43 Ambo datang jo kuwaso Bapak Ambo, tapi 
angku-angku indak niyo manarimo Ambo. Tapi, jikok urang lain nan tibo jo kuwasonyo sandiri, 
angku-angku layi niyo manarimo inyo. 44 Dima pulo angku-angku ka bisa picayo, jikok angku- 
angku suko mancari pujian dari urang nan samo-samo jo angku-angku, tapi indak ba usawo nak 
mancari pujian dari Allah nan indak babilang? 45 Jan manyangko, Ambo nan ka mampasalahkan 
angku-angku isuak di adok-an Bapak. Tapi nan ka mampasalahkan angku-angku adolah Nabi 
Musa, dek karano inyolah nan angku-angku arokkan. 46 Kok santano angku-angku layi picayo 
kabake Nabi Musa, tantu lah jaleh angku-angku picayo pulo kabake Ambo, dek karano tantang diri 
Ambo, inyo lah manyurekkan dalam Alkitab. 47 Tapi, jikok angku-angku indak picayo kabake apo 
nan ditulihkan dek Nabi Musa, baa pulo kecek angku-angku ka dapek picayo kabake apo nan 
Ambo katokan?" 


6:1 Indak bara lamo sasudah tu, mako payilah Isa Almasih ka subarang danau Galilea, nan 
dinamokan juwo danau Tiberias. 2 Satibonyo Baliau disinan, ruponyo sangaik sambuahnyo urang 
nan payi manuruikkan Baliau, dek karano urang-urang tu, lah maliyek sagalo mukjizat nan 
dipabuwek dek Baliau, umpamonyo mancegakkan urang-urang nan sakik. 3 Isa Almasih nayiak ka 
ateh bukik, tibo disinan Baliau duduak samo-samo jo pangikuik-pangikuik-Nyo bagai. 4 Dikutiko 
itu, lah ampia dakek Ari Rayo Paskah urang Yahudi. 5 Kutiko Baliau maliyek ka sakuliliang, 
nampaklah dek Baliau urang bi tibo babondong-bondong. Mako bakatolah Baliau kabake si Filipus, 
"Dima kito nan ka dapek mambali nan ka dimakan, buliah kasadonyo urang ko bi dapek 

makan?" (6 Sabananyo, Baliau lah tawu apo nan ka Baliau pabuwek, tapi Baliau mangecek sarupo 
itu, dek karano Baliau nak ma uji si Filipus.) 7 Filipus manjawab, "Roti sa arago duwo ratuih pitih 
perak, indak ka sadang doh untuak ka dimakan urang-urang ko, biyapun inyo hanyo di agiah 
saketek surang." 8 Ado surang lai pangikuik Isa Almasih nan lain, nan banamo si Andreas, 
dunsanak dek Simon Petrus, inyo mangatokan, 9 "Disiko ado surang paja ketek laki-laki, nan layi 
punyo limo buwah roti, sarato jo duwo ikua ikan. Tapi apolah aratinyo tu untuak urang nan 
sabanyak iko?" 10 "Suruahlah urang-urang tu bi duduak," kecek Isa Almasih. Di tampaik tu laweh 
tangah padang rumpuik, mako bi duduaklah urang-urang tu di ateh rumpuik -- kasadonyo ado kiro- 
kiro limo ribu urang nan laki-laki. 11 Kamudian Isa Almasih ma ambiak roti tu, sudah tu Baliau 
badowa batarimo kasih kapado Allah. Sasudah tu Baliau mambagi-bagikan roti tu kabake urang 
nan banyak. Kudian Baliau mambagi-bagikan pulo ikan tu, kasadonyo urang tu bi makan sapuweh- 
puwehnyo. 12 Sasudah kasadonyo urang tu bi makan sampai kanyang, mako bakatolah Isa Almasih 
kabake pangikuik-pangikuik-Nyo, "Kampuangkanlah makanan nan balabiah tu: jan sampai ado nan 
tabuwang." 13 Mako pangikuik Baliau tu, bi bakarajo mangampuangkan, sampai duwo baleh 
katidiang panuah labiahnyo, dari roti nan limo buwah, nan dimakan dek urang nan banyak tu. 14 
Kutiko urang nan banyak tu maliyek sagalo mukjizat nan dipabuwek dek Isa Almasih, mako inyo 
bi mangecek, "Sabananyo, ikolah Nabi nan di arok-arokkan datang dek dunia ko!" 15 Isa Almasih 
tawu, baraso urang-urang tu bi tibo untuak nak ka mamaso Baliau manjadi rajonyo. Dek karano itu, 
mako payilah Baliau ma inda ka daerah nan babukik. 16 Kutiko ari lah muloi malam, pangikuik- 
pangikuik Isa Almasih turun ka danau. 17 Sudah tu inyo nayiak parawu manyubarangi danau tu, 
manuju ka Kapernaum. Ari lah kalam, tapi Isa Almasih alun tibo juwo lai ka pangikuik-Nyo tu. 18 
Samantaro itu, ayie danau tu lah muloi manggilo, dek karano di angin limbubu. 19 Kutiko lah 
balayie kiro-kiro limo atau anam kilo palayieran, mako pangikuik-pangikuik Isa Almasih tu, 


manampak Baliau bajalan di ateh ayie manuju ka parawunyo. Urang-urang tu bi mati katakuik-an. 
20 Tapi Baliau bakato kabake urang-urang tu, "Jan takuik, Ambo ko!" 21 Sudah tu, jo raso sanang 
ati pangikuik-pangikuik Baliau, manyambuik Baliau di parawu, sakutiko tu juwo parawunyo 
sampai di tampaik nan dituju. 22 Bisuak arinyo, barulah takana dek urang banyak nan di subarang 
danau tu, baraso tadinyo hanyo ciyek parawu nan ado disinan. Urang-urang tu tawu baraso 
pangikuik-pangikuik Isa Almasih lah barangkek jo parawu tu, sadangkan Baliau indak payi doh. 23 
Kudian babarapo buwah parawu dari kota Tiberias tibo, balabuah di dakek tampaik urang banyak 
tu makan roti, sasudah Tuhan mangucap syukur. 24 Kutiko urang nan banyak tu tawu, baraso, Isa 
Almasih sarato jo pangikuik-pangikuik-Nyo indak ado doh disinan, mako urang-urang tu bi nayiak 
baliak ka parawunyo, inyo bi payi ka Kapernaum, untuak mancari Isa Almasih. 25 Kutiko urang- 
urang tu lah batamu jo Isa Almasih di subarang danau, mako inyo bi batanyo kabake Baliau, 
"Angku Guru, lah sajak pabilo Angku tibo disiko?" 26 Baliau manjawab, "Nan sabananyo, 
mangkonyo angku-angku bi mancari Ambo, indak dek karano angku-angku lah mangarati, jo 
mukasuik sagalo mukjizat nan Ambo pabuwek tu doh, tapi dek karano angku-angku lah makan 
kanyang. 27 Janlah bakarajo untuak mandapekkan makanan nan ka abih, nan ka busuak. 
Bakarajolah untuak mandapekkan makanan nan indak ka busuak, nan mambawok kabake iduik 
sajati nan kaka. Makanan tu ka di agiahkan dek Anak Manusia kabake angku-angku, dek karano 
Inyo lah di angkek dek Allah Bapak." 28 Sudah tu urang-urang tu bi batanyo kabake Isa Almasih, 
"Apo nan musti kami pabuwek untuak mangarajokan kahandak Allah?" 29 Baliau manjawab, 
"Ikolah nan dikahandak-i dek Allah dari angku-angku: picayolah kabake Urang nan di utuih dek 
Allah." 30 "Jikok baitu," kecek urang-urang tu, "tando apo nan dapek Angkau barikan, supayo 
kami maliyek, buliah kami picayo kabake Angkau? Apo nan ka Angkau pabuwek? 31 Niniak 
muyang kami makan manna di padang gurun, bakcando nan tatulih di Alkitab, 'inyo di agiah makan 
dek Allah jo roti nan dari sarugo.'" 32 Sudah tu Isa Almasih bakato kabake urang-urang tu, 
"Picayolah: Indak Nabi Musa tu doh, tapi Bapak Ambo lah nan mambarikan kabake angku-angku 
roti nan sabana roti dari sarugo. 33 Dek karano, roti nan dibarikan dek Allah tu, adolah Urang nan 
turun dari sarugo, nan mambarikan iduik sajati kabake manusia di dunie ko." 34 "Angku," kecek 
urang-urang tu, "sataruihnyolah Angkau barikan roti tu kabake kami." 35 "Ambolah roti nan 
mambawok urang kapado iduik nan sajati," kecek Isa Almasih kabake urang-urang tu. "Urang nan 
tibo kabake Ambo, inyo indak ka baparuik litak lai salamo-lamonyo. Baitu pulo, urang nan lai 
picayo kabake Ambo, mako inyo indak ka auih lai salamo-lamonyo. 36 Tapi, bakcando apo nan lah 
Ambo katokan kabake angku-angku, biyapun angku-angku lah maliyek Ambo, tapi nan angku- 
angku indak bi picayo doh kabake Ambo. 37 Kasadonyo urang nan lah dibarikan dek Bapak kabake 
Ambo, inyo ka bi tibo kabake Ambo. Ambo indak ka manulak inyo doh, siyapo pun juwo urangnyo 
nan tibo kabake Ambo. 38 Dek karano, Ambo turun dari sarugo, indak untuak mangarajokan nan 
sasuko ati Ambo sajo doh, malainkan manuruik kahandak Baliau nan ma utuih Ambo. 39 Ikolah 
kahandak Baliau nan ma utuih Ambo: supayo kasadonyo urang nan dibarikan kabake Ambo, jan 
sampai ado nan ilang, supayo di Ari Kiyamaik isuak, inyo buliah Ambo iduikkan baliak. 40 Batua, 
ikolah kahandak Bapak Ambo: Supayo kasadonyo urang nan lah maliyek Anak, sarato picayo 
kabake Inyo, mako urang tu ka mandapek iduik sajati nan kaka, inyo ka Ambo iduikkan baliak di 
Ari Kiyamaik." 41 Urang-urang Yahudi bi mambirutok kabake Isa Almasih, dek karano Baliau 
mangatokan: "Ambo adolah roti nan turun dari sarugo." 42 Urang-urang tu bi mangecek, "Indak 
koh Inyo ko si Isa, anak si Yusuf? Kami tawu siya apak-Nyo siya biyai-Nyo! Baa mangko Inyo 
mangatokan baraso Inyo turun dari sarugo?" 43 Mako bakatolah Isa Almasih kabake urang-urang 
tu, "Jan bi mambirutok juwo lai. 44 Indak surang juwo doh urang nan dapek datang kabake Ambo, 


Jikok Bapak nan ma utuih Ambo, indak mambawok urang tu kabake Ambo, siya nan datang, mako 
inyo ka Ambo iduikkan baliak, isuak di Ari Kiyamaik. 45 Di kitab nabi-nabi ado tatulih nan 
bakcando iko: 'Kasadonyo urang ka di aja dek Allah.' Jadi, kasadonyo urang nan lai namuah ma 
iyokan kecek Bapak, sarato layi namuah baraja dari Baliau, mako urang tu ka bi tibo kabake Ambo. 
46 Biyapun baitu, jan manyangko, baraso ado urang nan lah maliyek Bapak. Hanyo Urang nan 
datang dari Allah, Inyo tu lah nan lah maliyek Bapak. 47 Katawuilah: Urang nan lai picayo, mako 
inyo ka mandapek iduik sajati nan kaka. 48 Ambo adolah roti nan mambawok iduik. 49 Niniak 
muyang angku-angku makan manna di padang gurun, tapi inyo bi mati juwo. 50 Tapi roti nan turun 
dari sarugo, indak samo jo itu doh; satiyok urang nan mamakan roti tu, mako inyo indak ka mati lai 
untuak salamo-lamonyo. 51 Ambolah roti nan turun dari sarugo -- roti nan mambawok kapado 
iduik. Urang nan mamakan roti ko, mako inyo ka iduik salamo-lamonyo. Roti nan ka Ambo 
barikan untuak iduik manusia di dunie ko, adolah dagiang Ambo." 52 Mandangakan nan baitu, 
urang-urang Yahudi bi batangka sasamo inyo. Inyo bi bakato, "Baa pulo ko Urang ko, Inyo ka 
mambarikan dagiang-Nyo kabake kito untuak ka dimakan?" 53 Mako bakatolah Isa Almasih 
kabake urang-urang tu, "Picayolah: Jikok angku-angku indak mamakan dagiang Anak Manusia, 
sarato indak maminun darah-Nyo, mako angku-angku indak ka bisa doh iduik, nan sabana-bana 
iduik. 54 Urang nan mamakan dagiang Ambo, sarato nan maminun darah Ambo, mako inyo ka 
mandapek iduik sajati nan kaka, isuak di Ari Kiyamaik inyo ka Ambo iduikkan baliak. 55 Dek 
karano dagiang Ambo, adolah makanan nan sabana makanan, darah Ambo, adolah minunan nan 
sabana minunan. 56 Urang nan mamakan dagiang Ambo, sarato nan maminun darah Ambo, mako 
inyo ka tatap basatu jo Ambo, baitu pulo Ambo, tatap basatu jo inyo. 57 Bapak, nan Baliau adolah 
Allah nan iduik, Baliau lah ma utuih Ambo, Ambo pun iduik dari Baliau. Baitu pulo urang nan 
mamakan dagiang Ambo, mako inyo ka iduik dari Ambo pulo. 58 Ikolah roti nan turun dari sarugo: 
indak samo doh jo roti nan dimakan dek niniak muyang angku-angku. Dek karano, sasudah bi 
mamakan roti tu, inyo bi mati juwo. Tapi, urang nan mamakan roti nan di Ambo ko, inyo ka iduik 
untuak salamo-lamonyo." 59 Kasadonyo tu dikatokan dek Isa Almasih, kutiko Baliau ma aja di 
rumah ibadaik di Kapernaum. 60 Sasudah mandangakan kato-kato Isa Almasih tu, banyak di antaro 
pangikuik Baliau nan mangatokan, "Pangajaran ko talampau barek. Siya nan lai talok 
manarimonyo!" 61 Baliau sandiri tawu, baraso pangikuik-pangikuik-Nyo bi mancaruco tantang 
parkaro itu. Mako batanyolah Baliau, "Apokoh angku-angku tasingguang dek karano di kato-kato 
Ambo tu? 62 Baa jadinyo isuak, jikok angku-angku maliyek Anak Manusia babaliak nayiak ka 
tampaik-Nyo nan samulo? 63 Nan mambuwek manusia tu iduik iyolah Roh Allah. Kudaraik 
manusia indak ado doh gunonyo. Kato-kato nan Ambo katokan kabake angku-angku ko, adolah 
kato-kato Roh Allah, kato-kato nan mambari iduik. 64 Tapi ado juwo di antaro angku-angku nan 
indak picayo." (Baliau lah tawu dari sajak samulo, siya-siya urangnyo nan indak namuah picayo, 
sarato siya nan ka mangkiyanaik-i Baliau.) 65 Mako bakato pulolah Isa Almasih, "Itulah sababnyo, 
mangko Ambo ma agiah tawu kabake angku-angku, baraso indak surang juwo doh urang nan bisa 
datang kabake Ambo, jikok Bapak indak mamungkinkannyo." 66 Muloi dari sajak itu banyak 
pangikuik Baliau nan bapaliang, indak niyo lai manuruikkan Baliau. 67 Mako batanyolah Isa 
Almasih kabake pangikuik-Nyo nan duwo baleh, "Apokoh angku-angku namuah pulo 
maninggakan Ambo?" 68 "Tuhan," kecek si Simon Petrus kabake Baliau, "kabake siya kami ka 
payi? Kato-kato Tuhan mambari iduik sajati nan kaka. 69 Kami lah picayo sarato yakin, baraso 
Tuhanlah utusan nan suci dari Allah." 70 Baliau bakato, "Indakkoh Ambo nan lah mamiliah angku- 
angku nan duwo baleh urang ko? Tapi ado surang di antaro angku-angku ko adolah Ubilih!" 71 


Nan dimukasuikkan dek Isa Almasih iyolah si Yudas anak Simon Iskariot. Biyapun si Yudas adolah 
salah surang dari pangikuik Baliau nan duwo baleh, tapi inyo ka mangkiyanaik-i Baliau. 


7:1 Sasudah tu Isa Almasih payi kian kumari didaerah Galilea tu. Baliau indak namuah doh payi ka 
daerah Yudea, dek karano panguwaso-panguwaso urang Yahudi nan disinan, bamukasuik nak ka 
mambunuah Baliau. 2 Dikutiko itu lah dakek ka Ari Rayo Pondok Daun. 3 Mako bi mangeceklah 
dunsanak-dunsanak Isa Almasih kabake Baliau, "Barangkeklah Uda dari siko, sudah tu payilah ka 
Yudea, supayo pangikuik-pangikuik Uda buliah dapek pulo maliyek, sagalo karajo nan Uda 
pabuwek. 4 Indak ado doh urang nan ma andokkan apo nan dipabuweknyo, jikok inyo niyo nak 
manjadi urang nan tamusaua. Jikok Uda mampabuwek mukjizat bakcando nan taralah, kasadonyo 
urang di ateh dunia ko musti tawu andaknyo!" (5 Dek karano, dunsanak-dunsanak Baliau sandiri, 
indak bi picayo pulo doh kabake Baliau.) 6 Isa Almasih bakato, "Alun tibo lai masonyo di Ambo, 
tapi, jikok di kalian, satiyok wakatu bisa. 7 Dunia ko indak ka mungkin doh banci jo kalian. Tapi 
nan Ambo ko, iyo dibanci-i dek dunia, dek karano Ambo taruih mangatokan kabake dunia ko, 
baraso kalakuannyo jahek. 8 Payi sajolah kalian ka tampaik ari rayo tu. Ambo indak ka payi doh, 
dek karano alun wakatunyo lai di Ambo." 9 Baitulah kecek Isa Almasih kabake dunsanak- 
dunsanak-Nyo, nan Baliau tatap tingga di Galilea. 10 Sasudah dunsanak-dunsanak Isa Almasih tu 
payi ka tampaik ari rayo, mako Baliau payi pulo surangnyo sacaro ba anok-anok, indak surang 
juwo doh urang nan tawu. 11 Salamo ari rayo tu, panguwaso-panguwaso urang Yahudi mancari- 
cari Baliau, sarato jo batanyo-tanyo, "Dima Inyo si Isa tu?" 12 Sambuah urang nan babisiak-bisiak 
mancuritokan tantang Isa Almasih. Ado nan mangatokan: "Baliau tu urang elok." Ado pulo nan 
mangatokan: "Indak! Inyo tu mambawok urang nan banyak ka jalan nan sasek." 13 Tapi indak 
surang juwo doh urang nan talok mangecek tarang-tarangan, tantang diri Isa Almasih, dek karano 
inyo bi takuik kabake panguwaso-panguwaso urang Yahudi. 14 Kutiko urang sadang ba ari rayo, 
Baliau masuak ka Rumah Tuhan, mako muloilah Baliau ma aja. 15 Panguwaso-panguwaso urang 
Yahudi sabana tacangang, inyo bi mangatokan, "Baa caronyo Urang ko, kok sambuah bana 
pangatawuan-Nyo, padohal Inyo indak panah doh basikola?" 16 Baliau manjawab, "Nan Ambo 
ajakan ko, indak ajaran dari Ambo doh, tapi adolah ajaran dari Baliau nan ma utuih Ambo. 17 
Urang nan lai namuah mangarajokan apo nan katuju dek Allah, mako inyo ka tawu, apokoh ajaran 
Ambo ko datangnyo dari Allah, atau dari Ambo sandiri. 18 Urang nan ma ajakan pangajarannyo 
sandiri, inyo mancari aromaik untuak dirinyo. Tapi, urang nan mancari kamuliaan untuak Baliau 
nan ma utuihnyo, urang tu luruih, indak ado doh kicuah didirinyo. 19 Indakkoh Nabi Musa lah ma 
agiah tawu tantang sagalo parentah Allah kabake angku-angku? Tapi, indak surang juwo doh di 
antaro angku-angku nan lai mamatuahi sagalo parentah tu. Baa mangko kiniko angku-angku nak ka 
mambunuah Ambo?" 20 Urang banyak tu bi manjawab, "Angkau lah gilo ko! Siya urang nan nak 
ka mambunuah Angkau?" 21 Isa Almasih manjawab, "Hanyo ciyek karajo nan Ambo karajokan di 
ari Sabat, angku-angku bi tacangang. 22 Nabi Musa ma ajakan kabake angku-angku paratuaran 
untuak basunaik -- biyapun basunaik tu sabananyo indak barasa dari Nabi Musa tu doh, tapi, dari 
apak-apak niniak muyang sabalun Nabi Musa. Dek karano itu, di ari Sabat pun angku-angku nak ka 
manyunaikkan urang pulo. 23 Jikok angku-angku mangarajokan tu, supayo jan malangga 
paratuaran Nabi Musa, tantang basunaik, baa mangko angku-angku bangih kabake Ambo, dek 
karano Ambo mancegakkan diri urang, ka sabatang tubuahnyo di ari Sabat? 24 Janlah mahakimi 
urang ateh apo nan kaliyatan, tapi ukunlah urang ateh ka adielan." 25 Kudian ado babarapo urang 
Yerusalem mangatokan, "Indak koh iko urangnyo, nan sadang dicari-cari dek urang untuak ka 
dibunuah? 26 Liyeklah, Inyo mangecek suko ati-Nyo sajo di adok-an urang banyak, tapi indak 


surang juwo doh urang nan manyolang kato-kato-Nyo! Apokoh panguwaso-panguwaso kito 
mungkin lah mangatawui, baraso Inyo tu adolah Rajo Panyalamaik? 27 Tapi, jikok Rajo 
Panyalamaik tu tibo, indak surang juwo doh urang nan tawu, dari ma asa-Nyo! Padohal Urang ko 
kito tawu asa-usua-Nyo." 28 Kudian, kutiko Isa Almasih sadang ma aja di Rumah Tuhan, Baliau 
bakato jo suwaro nan kuwaik, "Jadi, angku-angku tawu siya Ambo ko, tawu pulo dari ma asa-usua 
Ambo? Ambo datang indak jo kahandak Ambo surang doh. Ambo di utuih dek Baliau nan 
bakuwaso ma utuih Ambo, Baliau tu dapek dipicayoi. Tapi, angku-angku indak tawu doh, siya 
Baliau tu. 29 Ambo bakatawuan jo Baliau, dek karano Ambo barasa dari Baliau, Baliaulah nan ma 
utuih Ambo." 30 Dikutiko itu, urang-urang tu baniyaik nak ka manangkok Isa Almasih, tapi indak 
surang juwo doh nan talok mamacikkan Baliau, dek karano alun tibo lai masonyo. 31 Di antaro 
urang nan banyak tu, sambuah nan bi picayo kabake Baliau, inyo bi mangatokan, "Jikok Rajo 
Panyalamaik tu tibo, apokoh Inyo dapek mampabuwek mukjizat nan labiah banyak daripado Baliau 
ko?" 32 Urang-urang Farisi mandanga kaba, baraso urang banyak tu babisiak-bisiak mancuritokan 
tantang diri Isa Almasih. Dek karano itu, basamo-samo jo imam-imam kapalo, urang-urang tu bi 
manyuruah babarapo urang pangawal Rumah Tuhan, payi untuak ka manangkok Isa Almasih. 33 
Baliau bakato kabake urang banyak nan di dalam Rumah Tuhan, "Indak ka lamo lai Ambo ko, nan 
ka samo-samo jo angku-angku. Sasudah tu Ambo ka babaliak kabake Baliau nan ma utuih Ambo. 
34 Angku-angku ka bi mancari Ambo, tapi kito indak dapek lai batamu, dek karano angku-angku 
indak dapek doh datang ka tampaik Ambo barado." 35 Mako bi mangeceklah panguwaso- 
panguwaso urang Yahudi sasamo inyo, "Nak ka payi kama-Nyo Urang ko, kok Inyo mangatokan 
kito indak dapek lai batamu jo Inyo? Apokoh Inyo nak payi kabake urang-urang Yahudi nan tingga 
diluwa nagari, di tampaik urang Yunani, untuak ka ma aja urang Yunani tu? 36 Apo mukasuik- 
Nyo, Inyo mangatokan baraso kito ka mancari Inyo, tapi indak bisa doh basuwo jo Inyo, kito pun 
indak bisa doh datang ka tampaik dima Inyo barado?" 37 Di ari nan pangabisan, di ari rayo tu, 
iyolah ari nan paliang pantiang, Isa Almasih tagak di dalam Rumah Tuhan, mako muloilah Baliau 
babicaro, "Urang nan auih andaklah inyo datang kabake Ambo untuak minun. 38 Tantang parkaro 
urang nan picayo kabake Ambo, ado tatulih dalam Alkitab: 'Dari dalam atinyo tu, ka ma ilie ilieran- 
ilieran ayie nan mambawok manusia kapado iduik.'" (39 Baliau babicaro tantang Roh Allah, nan 
ka ditarimo dek urang-urang nan lai picayo kabake Baliau. Dikutiko itu, Roh Allah alun dibarikan 
lai; dek karano Baliau alun dimuliekan malalui kamatian-Nyo.) 40 Sambuah urang nan 
mandangakan apo nan dikatokan dek Isa Almasih, di antaro urang tu ado nan mangatokan, "Lah 
jaleh ko, iyo Baliau ko, Nabi nan dinanti-nanti!" 41 Nan lain bi mangatokan, "Ikolah Rajo 
Panyalamaik!" Tapi ado pulo nan mangatokan, "Ah, dima pulo ado sureknyo Rajo Panyalamaik 
datangnyo dari Galilea? 42 Dalam Alkitab ado tatulih, baraso Rajo Panyalamaik adolah katurunan 
Nabi Daud nan datang dari Betlehem, kampuang alaman Nabi Daud." 43 Akienyo urang-urang tu 
muloi bi batangka tantang parkaro Isa Almasih. 44 Ado nan baniyaik nak ka manangkok Baliau, 
tapi indak surang juwo doh urang nan talok mamacikkan Baliau. 45 Kutiko pangawal-pangawal 
Rumah Tuhan, nan disuruah payi manangkok Isa Almasih, lah babaliak, mako imam-imam kapalo 
sarato jo urang-urang Farisi tu, bi batanyo kabake inyo, "Baa mangko indak kalian bawok si Isa tu 
kamari?" 46 Pangawal tu bi manjawab, "Ndeh, alun ado lai kami basuwo jo urang nan bisa 
mangecek, bakcando Baliau mangecek!" 47 "Apokoh kalian lah disasekkan-Nyo pulo?" kecek 
urang-urang Farisi tu. 48 "Adokoh panguwaso-panguwaso kito, atau urang Farisi nan lah picayo 
pulo kabake Inyo? 49 Tapi urang nan banyak ko, indak bi tantu doh dek inyo paratuaran Nabi 
Musa, dek karano itu inyo lah bi takutuak." 50 Salah surang di antaro urang-urang Farisi tu, adolah 
Nikodemus nan panah datang kabake Isa Almasih. Nikodemus mangatokan kabake urang-urang 


Farisi nan lain, 51 "Manuruik paratuaran agamo, urang indak buliah di ukun, sabalun dijalehkan 
duduak parkaronyo, atau sabalun kasalahannyo dipareso." 52 Urang-urang tu bi manjawab: 
"Apokoh angkau barasa dari Galilea pulo? Pareso sajolah Alkitab! Sudah tu, baru angkau tawu, 
baraso indak ado doh nabi nan barasa dari Galilea!" | 53 Sasudah tu, kasadonyo urang bi pulang ka 
rumahnyo. 


8:1 Tapi Isa Almasih payi ka Bukik Zaitun. 2 Bisuak arinyo, subuah-subuah Baliau babaliak ka 
Rumah Tuhan, sambuah urang nan bi tibo kabake Baliau. Baliau duduak, mako muloilah Baliau ma 
aja urang-urang tu. 3 Samantaro itu, tibolah kabake Baliau guru-guru agamo jo urang-urang Farisi, 
mambawok surang padusi nan tatangkok basah sadang bajina. Urang-urang tu manyuruah padusi tu 
tagak di tangah-tangah, 4 mako bi mangeceklah urang-urang tu kabake Baliau, "Angku Guru, 
padusi ko kami tangkok sadang bajina. 5 Manuruik paratuaran agamo nan di ajakan dek Nabi 
Musa, ado mangatokan, baraso padusi nan bakcando iko, musti dipungkangi jo batu sampai mati. 
Kiniko baa pandapek Angku?" 6 Urang-urang tu, mangko inyo batanyo bakcando itu, sangajo 
untuak manjarek Isa Almasih, supayo inyo dapek manyalahkan Baliau. Tapi Baliau manakua sajo, 
sambia manulih-nulih jo jari-Nyo di tanah. 7 Dek karano urang-urang tu taruih juwo basiansik, 
mako mancingowaklah Baliau, sambia bakato kabake urang-urang tu, "Jikok ado di antaro angku- 
angku nan indak badoso, biyalah inyo nan mamuloi untuak mamungkang urang padusi ko jo batu." 
8 Kudian Baliau manakua pulo baliak, sambia manulih-nulih di tanah. 9 Baru lah mandanga kecek 
Isa Almasih bakcando itu, mako bi bajalanlah urang tu surang-surang dari tampaik tu, muloi dari 
nan paliang tuwo. Akienyo tinggalah Baliau surang, baduwo jo padusi nan tatangkok tu, inyo tagak 
juwo lai disinan. 10 Mako mancingowaklah Baliau, sambia bakato kabake urang padusi tu, "Bi 
kamanyo urang nan banyak cako? Indak ado doh nan ka ma ukun angkau?" 11 "Indak, Ngku," 
keceknyo. "Jadihlah," kecek Isa Almasih, "Ambo indak ka ma ukun angkau pulo doh. Kiniko 
payilah, jan babuwek doso juwo lai.") 12 Bakato pulolah baliak Isa Almasih kabake urang nan 
banyak, Baliau mangatokan, "Ambo adolah tarang dunia. Urang nan lai niyo manuruikkan Ambo, 
inyo indak ka bajalan di nan kalam doh, tapi inyo ka mampunyoi tarang dalam iduiknyo." 13 
"Kiniko Angkau mambari pangakuan tantang diri Angkau sandiri," kecek urang-urang Farisi tu 
kabake Baliau, "pangakuan Angkau tu indak batua." 14 Isa Almasih manjawab, "Biyapun Ambo 
mambarikan pangakuan tantang diri Ambo sandiri, pangakuan Ambo tu batua, dek karano, Ambo 
tawu dari ma Ambo datang, Ambo tawu pulo kama Ambo ka payi. Angku-angku indak tawu doh, 
dari ma Ambo datang, indak tawu pulo doh, kama Ambo ka payi. 15 Angku-angku mahakimi 
urang jo caro manusia, Tapi, nan Ambo, indak surang juwo doh urang nan Ambo hakimi. 16 Tapi, 
Jikok sakironyo Ambo mahakimi urang, kaputusan Ambo tu adie, dek karano Ambo indak surang 
Ambo sajo doh; Bapak nan ma utuih Ambo, Baliau tatap ado samo-samo jo Ambo. 17 Di dalam 
kitab Nabi Musa ado tatulih nan bakcando iko: Pangakuan nan batua adolah, pangakuan dari urang 
nan baduwo. 18 Nan mambari pangakuan tantang diri Ambo, ado baduwo -- Ambo sarato jo Bapak 
nan ma utuih Ambo." 19 "Bapak Angkau tu dima Nyo?" kecek urang-urang tu. Isa Almasih 
manjawab, "Jo Ambo sajo angku-angku indak tawu doh, apo lai jo Bapak Ambo. Kok santano 
angku-angku lai tawu jo Ambo, tantu angku-angku ka tawu pulo jo Bapak Ambo." 20 Kasadonyo 
tu dikatokan dek Baliau, dikutiko Baliau sadang ma aja di Rumah Tuhan, dakek kotak pitih 
pasambahan. Tapi indak surang juwo doh urang nan manangkok Baliau, dek karano alun tibo lai 
masonyo. 21 Isa Almasih bakato sakali lai kabake urang-urang tu, "Ambo ka payi lai, mako angku- 
angku ka bi mancari Ambo, tapi angku-angku ka bi mati di dalam doso angku-angku. Ka tampaik 
Ambo payi, angku-angku indak ka dapek doh datang kasinan." 22 Mako bi mangeceklah 


panguwaso-panguwaso urang Yahudi, "Mungkin Inyo ko nak ka mambunuah diri, dek karano Inyo 
mangatokan, 'Ka tampaik Ambo payi, angku-angku indak dapek doh datang kasinan.' " 23 Sudah tu 
Isa Almasih bakato kabake urang-urang tu, "Angku-angku datang dari bawah, Ambo datang dari 
ateh. Angku-angku dari dunia, Ambo indak dari dunia doh. 24 Itu sababnyo mangko Ambo katokan 
kabake angku-angku, baraso angku-angku ka bi mati di dalam doso angku-angku. Nan 
sabananyolah nan Ambo katokan ko, angku-angku ka bi mati dalam doso angku-angku, jikok 
angku-angku indak picayo, baraso, 'Ambo lah Baliau nan dinamokan ADEN ADO'." 25 "Jadi 
Angkau ko siya nan sabananyo?" kecek urang-urang tu. Baliau manjawab, "Indak ado lai gunonyo 
mangecek jo angku-angku! 26 Sambuah lai tantang parkaro angku-angku nan nak ka Ambo 
katokan, sarato nan nak ka Ambo hakimi. Baliau nan ma utuih Ambo, dapek dipicayoi. Ambo 
manyampaikan kabake dunia apo nan Ambo danga dari Baliau." 27 Urang-urang tu indak bi 
mangarati, baraso Isa Almasih sadang mancuritokan kabake inyo tantang Allah Bapak. 28 Dek 
karano itu Baliau mangatokan kabake urang-urang tu, "Isuak, jikok angku-angku lah maninggikan 
Anak Manusia, kutiko itu baru angku-angku tawu, baraso 'Ambo adolah Baliau nan dinamokan 
ADEN ADO', kutiko itu pulolah angku-angku ka tawu, baraso, indak ciyek juwo doh nan Ambo 
pabuwek tu, dari diri Ambo sandiri. Ambo hanyo mangatokan apo nan di ajakan dek Bapak kabake 
Ambo. 29 Baliau nan ma utuih Ambo, tatap ado samo-samo jo Ambo. Baliau indak panah 
mampadiyakan Ambo tingga surang, dek karano, Ambo taruih mampabuwek apo nan katuju dek 
Baliau." 30 Sasudah Isa Almasih mangatokan kasadonyo tu, sambuah urang nan bi picayo kabake 
Baliau. 31 Kudian Isa Almasih bakato kabake urang-urang Yahudi nan lah picayo kabake Baliau, 
"Jikok angku-angku iduik layi manuruik ajaran Ambo, itu baru angku-angku sabana-bana 
pangikuik Ambo, 32 mako angku-angku ka tawu bana jo Allah nan bana, dek karano itu angku- 
angku ka dimardekakan." 33 "Kami ko katurunan Nabi Ibrahim," kecek urang-urang tu. "Alun ado 
lai kami manjadi budak siya-siyanyo! Apo mukasuiknyo Angkau mangatokan, 'angku-angku ka 
dimardekakan'?" 34 "Nan sabananyolah nan Ambo katokan ko," kecek Isa Almasih kabake urang- 
urang tu. "Urang nan mampabuwek doso, adolah budak doso. 35 Surang budak indak mampunyoi 
tampaik nan tatap di rumah tanggo, sadangkan anak, untuak salamo-lamonyo mampunyoi tampaik 
di rumah tanggo. 36 Dek karano itu, jikok Anak Manusia nan mamardekakan angku-angku, mako 
angku-angku, iyo sabana-bana lah mardeka. 37 Ambo layi tawu, baraso angku-angku ko katurunan 
Nabi Ibrahim. Tapi angku-angku baniyaik nak ka mambunuah Ambo, dek karano angku-angku 
indak namuah manarimo pangajaran Ambo. 38 Apo nan Ambo liyek di Bapak Ambo, itulah nan 
Ambo katokan. Baitu pulo angku-angku, angku-angku mangarajokan apo nan lah di ajakan dek 
urang gaek angku surang-surang." 39 Urang-urang tu bi manjawab, "Apak kami adolah Nabi 
Ibrahim." Isa Almasih bakato, "Santano angku-angku, batua-batua anak Nabi Ibrahim," "tantu 
angku-angku mangarajokan pulo apo nan dikarajokan dek Nabi Ibrahim. 40 Ambo manyampaikan 
kabanaran nan Ambo danga dari Allah kabake angku-angku, tapi angku-angku nak ka mambunuah 
Ambo. Nabi Ibrahim indak ado doh mangarajokan nan bakcando itu! 41 Angku-angku bi 
mangarajokan, apo nan dikarajokan dek urang gaek angku surang-surang." Urang-urang tu bi 
manjawab, "Kami ko indak anak-anak jina bagai doh. Bapak kami hanyo surang, iyolah Allah 
sandiri." 42 Mako bakatolah Isa Almasih kabake urang-urang tu, "Santano Allah tu, adolah Bapak 
angku-angku, mako samustinyo angku-angku tu mangasiahi Ambo, dek karano, Ambo datang dari 
Allah. Ambo datang indak sakandak ati Ambo surang doh, tapi Baliaulah nan ma utuih Ambo. 43 
Apo sababnyo mangko angku-angku indak mangarati, jo sagalo apo nan Ambo katokan? Dek 
karano, pikieran angku-angku tu indak bisa manangkok apo nan Ambo ajakan. 44 Ubilihlah ko nan 
manjadi apak angku-angku, angku-angku namuah mampaturuikkan kandaknyo. Sajak samulo 


Ubilih tu suko mambunuah. Inyo indak panah tagak di nan bana, dek karano indak ado doh 
kabanaran di atinyo. Jikok inyo baduto, itu lah patuik, dek karano lah baitu sipaiknyo. Inyo paduto, 
induak dari sagalo duto. 45 Ambo mangatokan kabanaran, dek karano itulah mangkonyo angku- 
angku indak picayo kabake Ambo. 46 Siya di antaro angku-angku nan dapek mambuktikan, baraso 
ado doso di diri Ambo? Jikok Ambo mangatokan kabanaran, baa mangko angku-angku indak 
picayo kabake Ambo? 47 Urang nan barasa dari Allah, namuah mandangakan kato-kato Allah. 
Tapi, angku-angku ko nampaknyo indak barasa dari Allah, itulah sababnyo, mako angku-angku 
indak namuah ma iyokan kecek Ambo." 48 Urang-urang Yahudi tu bi bakato ka Isa Almasih, 
"Indakkoh batua juwo apo nan kami katokan, baraso Angkau adolah urang Samaria nan kamasuak- 
an setan?" 49 Baliau manjawab, "Ambo indak kamasuak-an setan doh. Ambo ma aromaik-i Bapak 
Ambo, tapi angku-angku mahino Ambo. 50 Ambo indak mancari aromaik untuak diri Ambo 
sandiri doh. Ado Baliau nan ma usawokan aromaik untuak Ambo, Baliau pulolah nan ka mahakimi. 
51 Nan sabananyolah nan Ambo katokan ko, urang nan lai niyo manuruikkan kato-kato Ambo, 
mako inyo indak ka mati doh, untuak salamo-lamonyo." 52 Mako bi bakatolah urang-urang Yahudi 
tu kabake Isa Almasih, "Kiniko kami lah tawu, baraso Angkau iyo sabana-bana kamasuak-an setan! 
Nabi Ibrahim sandiri lah mati, baitu pulo kasadonyo nabi-nabi nan lain. Tapi Angkau mangatokan, 
'Urang nan lai ma iyokan kato-kato Ambo, inyo ka iduik untuak salamo-lamonyo.' 53 Jikok Nabi 
Ibrahim sandiri lah mati, baitu pulo, kasadonyo nabi-nabi nan lain lah bi mati pulo, jadi, nan 
Angkau ko, siya Angkau nan sabananyo? Masokan Angkau ka labiah basa daripado bapak kami 
Nabi Ibrahim!" 54 Isa Almasih manjawab, "Santano Ambo mancari aromaik untuak diri Ambo 
sandiri, mako aromaik tu indak ado doh tu aratinyo. Nan ma aromaik-i Ambo adolah Bapak Ambo, 
Baliau tu nan angku-angku anggap sabagai Tuhan Allah angku-angku, 55 padohal angku-angku 
sandiri, indak bakatawuan doh jo Baliau. Tapi, nan Ambo bakatawuan jo Baliau. Santano Ambo 
mangatokan, baraso Ambo indak bakatawuan jo Baliau, mako Ambo adolah urang nan paduto, 
samo jo angku-angku. Ambo bakatawuan jo Baliau, Ambo mamatuahi kato-kato Baliau. 56 Nabi 
Ibrahim, apak angku-angku tu, sanang sangaik atinyo, dek karano, inyo ka maliyek ari Ambo. 
Malah inyo lah maliyek, sabana sanang atinyo!" 57 Mako bakatolah urang-urang Yahudi tu kabake 
Isa Almasih, "Umua Angkau alun sampai lai limo puluah tawun, tapi Angkau mangatokan lah 
maliyek Nabi Ibrahim?" 58 Isa Almasih manjawab, "Nan sabananyo nan Ambo katokan kabake 
angku-angku: Sabalun Nabi Ibrahim layie, nan Ambo lah ado juwo." 59 Dek mandangakan nan 
bakcando itu, urang-urang Yahudi tu bi ma ambiak-i batu, untuak pamungkang Isa Almasih; tapi 
Baliau capek manggalicau, barangkek dari Rumah Tuhan. 


9:1 Kutiko Isa Almasih sadang bajalan, Baliau manampak urang, nan buto sajak dari layie. 2 
Pangikuik-pangikuik Baliau bi batanyo, "Angku Guru, baa mangko urang ko dilayiekan buto? 
Apokoh dek karano inyo badoso, atau dek karano urang gaeknyo nan badoso?" 3 Isa Almasih 
manjawab, "Mangkonyo urang ko buto, indak dek karano doso inyo doh, indak pulo doh dek 
karano doso urang gaeknyo, tapi mukasuiknyo adolah, supayo urang buliah dapek maliyek kuwaso 
Allah bakarajo dalam dirinyo. 4 Salamo ari lai siang, kito musti mangarajokan karajo Baliau nan 
ma utuih Ambo. Sabanta lai ari ka malam, kok lah malam, indak surang juwo doh urang nan ka 
dapek bakarajo. 5 Salamo Ambo di dunie ko, Ambo lah tarang dunia." 6 Sasudah bakato bakcando 
itu, Isa Almasih maliyua ka tanah, Baliau ma aduak ayie liyua-Nyo tu jo tanah. Kudian Baliau 
mambaruikkannyo ka mato urang tu, 7 mako bakatolah Baliau kabake urang tu, "Payilah basuah 
muko angkau ka tabek Siloam." (Siloam aratinyo adolah 'Di utuih'.) Mako payilah urang tu 
mambasuah mukonyo. Kutiko inyo lah babaliak, mako matonyo lah dapek maliyek. 8 Urang-urang 


nan di dakek rumah urang nan buto tu, sarato jo urang-urang nan sabalun itu manampak inyo 
mintak sidakah, kasadonyo bi mangatokan, "Indak koh inyo ko urang nan biasonyo mintak 
sidakah?" 9 Ado nan mangatokan, "Iyo, inyo ko." Tapi ado pulo nan mangatokan, "Indak, inyo ko 
hanyo ampia sabantuak jo urang nan buto tu." Tapi urang tu sandiri mangatokan, "Batua, ambolah 
urangnyo." 10 "Baa tu caronyo, kok mato angkau lah dapek maliyek?" kecek urang nan bi batanyo 
kabake inyo. 11 Inyo manjawab, "Urang nan banamo Isa Almasih, Baliau tu lah nan ma ambiak 
luluak saketek, sudah tu Baliau baruikkan ka mato ambo, Baliau bakato, 'Payilah basuah muko 
angkau ka tabek Siloam.' Mako payilah ambo mambasuah muko. Kutiko ambo sadang mambasuah 
muko, ruponyo mato ambo lah dapek maliyek." 12 "Dimanyo Urang tu?" tanyo urang nan banyak 
tu. Inyo manjawab, "Indak tawu ambo doh." 13 Kutiko Isa Almasih ma aduak tanah jo ayie liyua- 
Nyo, untuak pa ubek mato urang buto supayo dapek maliyek, ari tu adolah ari Sabat. Mako urang 
nan lah cegak tu dibawok kabake urang-urang Farisi. 15 Urang-urang Farisi tu bi batanyo pulo 
kabake inyo, baa caronyo, kok matonyo dapek maliyek. Inyo manjawab, "Baliau tu lah nan 
mambaruikkan luluak ka mato ambo, sudah tu Baliau manyuruah ambo payi mambasuah muko, 
mako cegaklah mato ambo." 16 Babarapo urang di antaro urang Farisi tu bi mangatokan, "Indak 
mungkin Urang nan ma ubek ko barasa dari Allah, dek karano Inyo indak ma-aromaik-i ari Sabat." 
Tapi urang nan lain bi mangatokan, "Dima pulo ka mungkin urang nan badoso mampabuwek 
mukjizat nan saroman iko?" Mako timbualah patikaiyan pandapek di antaro urang-urang tu. 17 
Mako urang-urang Farisi tu, bi batanyo pulo baliak kabake urang nan lah cegak tu, "Baa pandapek 
angkau, tantang Urang nan ma ubek angkau tu?" Inyo manjawab, "Manuruik pandapek ambo, 
Baliau tu adolah Nabi." 18 Tapi, pamimpin-pamimpin urang Yahudi tu indak bi picayo, baraso, 
urang tu iyo buto sajak dari layienyo, nan kiniko lah dapek maliyek. Dek karano itu, urang-urang tu 
ma imbau urang gaeknyo, 19 sambia batanyo, "Batuakoh iko anak angku, nan angku katokan buto 
dari sajak layienyo? Baa tu caronyo, mangko kiniko inyo lah dapek maliyek?" 20 Urang nan 
ditanyo tu manjawab, "Tyo, inyo ko iyo anak kami, inyo iyo buto dari sajak layienyo. 21 Tapi, baa 
caronyo mangko inyo kiniko lah dapek maliyek, kami indak tawu. Siya urang nan ma ubek, sampai 
matonyo dapek maliyek, itu pun kami indak tawu. Tanyokan sajolah kabake inyo, inyo kan lah 
gadang, inyo dapek manjawab sorang." 22 Urang gaeknyo tu mangatokan bakcando itu, dek karano 
inyo takuik kabake pamimpin-pamimpin urang Yahudi, dek karano urang-urang tu lah supakaik, 
baraso satiyok urang nan ma akui Isa Almasih sabagai Rajo Panyalamaik, mako inyo indak 
dibuliahkan lai masuak ka rumah ibadaik. 23 Itu mangkonyo urang gaeknyo tu mangatokan, "Inyo 
lah gadang, tanyokan sajolah kabake inyo." 24 Mako urang-urang tu ma imbau baliak, urang buto 
nan lah cegak tu, sambia bakato kabake inyo, "Basumpahlah angkau, baraso angkau layi ka 
mangatokan nan sabananyo. Kami tawu, Urang tu urang badoso." 25 "Apokoh Baliau tu badoso 
atau indak, ambo indak tawu doh. Nan jaleh di ambo hanyo ciyek, dawulu mato ambo buto, kiniko 
lah dapek maliyek." 26 Mako batanyolah baliak urang-urang tu kabake urang nan lah cegak tu, 
"Apo nan Inyo pabuwek kabake angkau? Baa caro Inyo ma ubek angkau, mako mato angkau dapek 
maliyek?" 27 Urang tu manjawab, "Tadi lah ambo curitokan kabake angku-angku, tapi angku- 
angku indak namuah mandangakan. Baa mangko kiniko angku-angku nak mandangakannyo pulo 
baliak? Barangkali angku-angku nak ka manjadi pangikuik-Nyo pulo yo?" 28 Mako bi bangihlah 
urang-urang tu kabake inyo, "Wa-ang sajolah pangikuik-Nyo, nan kami indak! Kami pangikuik 
Nabi Musa. 29 Kami tawu, baraso Allah lah bakato ka Nabi Musa. Tapi Urang nan ma ubek wa- 
ang tu, kami indak tawu doh dari ma asa-Nyo." 30 Urang buto nan lah cegak tu bakato pulo, 
"Ganjie bana tu kecek angku-angku, angku-angku mangatokan indak tawu dari ma asa-Nyo, 
sadangkan Baliau lah ma ubek mato ambo, sampai dapek maliyek. 31 Kito lah samo-samo tawu, 


baraso Allah indak mampalakukan doh pintak urang nan badoso, nan dipalakukan adolah pintak 
urang nan saliah, nan suko mangarajokan nan katuju dek Allah. 32 Sajak dunie takambang, alun 
ado lai kito mandanga, urang nan bisa ma ubek, mato urang nan buto sajak dari layie, sampai dapek 
maliyek. 33 Jikok Baliau tu indak dari Allah, mako Baliau indak ka dapek doh mampabuwek sagalo 
sasuatu." 34 Urang-urang tu bi manjawab, "Apo kecek wa-ang? Wa-ang nan bagulimang doso 
sajak dari layie, wa-ang nak ka ma aja-i kami pulo?" Mako sajak dari itu, inyo indak dibuliahkan lai 
masuak ka rumah ibadaik. 35 Isa Almasih lah mandanga kaba, baraso urang-urang Yahudi, lah 
managah urang buto nan lah cegak tu, masuak ka rumah ibadaik. Mako payilah Baliau mancari 
urang tu, sarato batanyo kabake inyo, "Apokoh angkau layi picayo kabake Anak Manusia?" 36 
Urang tu manjawab, "Siya tu nan Anak Manusia tu, Angku? Tunjuakkanlah kabake ambo, buliah 
ambo picayo pulo kabake Baliau." 37 "Kiniko angkau lah maliyek Inyo, ikolah nan Anak Manusia, 
nan sadang mangecek jo angkau ko." 38 "Ambo picayo, Tuhan," kecek urang tu, mako sujuiklah 
inyo di adok-an Isa Almasih. 39 Bakatolah Isa Almasih, "Ambo datang ka dunie ko untuak 
mahakimi, supayo urang nan buto dapek maliyek, baitu pulo sabaliaknyo, urang nan dapek 
maliyek, ka manjadi buto." 40 Babarapo urang Farisi nan ado disinan, inyo mandanga Isa Almasih 
mangecek bakcando itu, mako bi batanyolah inyo kabake Baliau, "Jadi, mukasuik Angku, nan kami 
ko lah buto pulo?" 41 Baliau manjawab, "Kok santano angku-angku buto, mako angku-angku 
indak ka badoso doh. Dek karano, angku-angku bi mangatokan, 'Mato kami layi dapek maliyek,' 
tapi angku-angku indak bi namuah picayo, mako tataplah angku-angku dalam doso." 


10:1 "Nan sabananyo lah nan ambo katokan ko: Urang nan masuak ka kandang domba, jo sacaro 
malompek-i paga, indak malalui pintu, tapi inyo mamanjek malalui jalan nan lain, mako urang tu 
adolah pancilok atau parampok. 2 Tapi, urang nan masuak malalui pintu, inyo tu lah nan tukang 
gubalo domba. 3 Panjago kandang mambukakkan pintu untuak inyo, domba-domba tawu jo 
suwaronyo, dikutiko inyo ma imbau domba tu jo namonyo sikua-sikua, sambia ma iriangkan 
domba tu kaluwa. 4 Sasudah domba-domba tu dibawoknyo kaluwa, tukang gubalo tu bajalan di 
muko, domba-domba tu ma iriang di balakang, dek karano domba tu tawu jo suwaro tukang 
gubalonyo. 5 Domba-domba tu indak ka namuah doh manuruikkan urang nan lain, malahan inyo ka 
lari dari urang tu, dek karano inyo indak tawu jo suwaro urang tu." 6 Isa Almasih lah mancuritokan 
parumpamoan nan bakcando itu, tapi urang-urang tu indak mangarati juwo doh, tantang apo nan 
dimukasuikkan dek Baliau. 7 Mako bakatolah Isa Almasih sakali lai, "Nan sabananyolah nan Ambo 
katokan ko: Ambolah pintu masuak untuak domba. 8 Kasadonyo nan tibo sabalun Ambo, adolah 
pancilok atau parampok, domba-domba indak ka ma acuahkan suwaronyo doh. 9 Ambolah pintu. 
Siya nan masuak malalui Ambo, mako inyo ka salamaik, inyo kaluwa, inyo masuak, mako inyo ka 
mandapekkan nan ka dimakan. 10 Pancilok tibo hanyo untuak mancilok, untuak mambunuah jo 
untuak marusak. Tapi kadatangan Ambo adolah untuak, supayo umaik manusia mandapekkan iduik 
-- iduik nan balimpah-limpah. 11 Ambolah tukang gubalo, nan sabana-bana tukang gubalo. Tukang 
gubalo nan baiak, adolah, nan lai namuah manyarahkan angoknyo untuak domba-dombanyo. 12 
Urang sarayoan, nan bukan tukang gubalo, bukan pulo urang nan punyo domba, mako inyo ka lari 
abih maninggakan domba-domba, jikok inyo manampak anjiang utan tibo manyarang. Mako 
domba-domba tu ka ditangkok, sarato dipaserak-serakkan dek anjiang utan. 13 Urang sarayoan tu 
ka bi lari, dek karano inyo bakarajo ma arokkan upah. Inyo indak mampadulikan domba-domba tu. 
14 Ambolah tukang gubalo nan sabana-bana tukang gubalo. Bakcando Bapak tawu jo Ambo, baitu 
pulo Ambo tawu jo Bapak, sarupo itu pulo Ambo tawu jo domba-domba Ambo, baitu pulo domba- 
domba Ambo, tawu pulo jo Ambo. Ambo manyarahkan angok Ambo untuak inyo. 16 Ado pulo 


domba-domba lain, nan punyo Ambo juwo, tapi indak tamasuak doh dalam kalompok domba nan 
iko. Inyo musti ka Ambo bawok pulo, inyo ka mandangakan pulo suwaro Ambo. Kasadonyo 
domba tu ka manjadi ciyek kalompok, hanyo surang sajonyo tukang gubalonyo. 17 Bapak 
mangasiahi Ambo, dek karano Ambo manyarahkan angok Ambo, sudah tu Ambo tarimo baliak, 
nyawo Ambo tu. 18 Indak surang juwo doh urang nan bisa ma ambiak angok Ambo. Ambo 
sarahkan angok Ambo tu, manuruik kandak Ambo sandiri. Ambo bakuwaso untuak 
manyarahkannyo, bakuwaso pulo untuak ma ambiaknyo baliak. Itulah tugeh nan Ambo tarimo dari 
Bapak Ambo." 19 Dek karano Isa Almasih bakato bakcando itu, urang-urang Yahudi muloi bi 
batangka. 20 Sambuah urang nan bi mangatokan, "Inyo kamasuak-an setan! Inyo gilo! Untuak apo 
kalian dangakan kecek-Nyo?" 21 Tapi ado pulo nan mangatokan, "Urang nan kamasuak-an setan, 
indak bakcando itu doh caro inyo mangecek! Dapek koh setan mambuwek mato urang buto bisa 
maliyek?" 22 Di kota Yerusalem, urang sadang marayokan Ari Rayo Manayiak-i Rumah Tuhan. 
Kutiko itu di musin dingin. 23 Isa Almasih sadang bajalan di tampaik nan banamo Surambi Nabi 
Suleman, di dalam Rumah Tuhan. 24 Kutiko urang-urang Yahudi bi tibo, bakumpua di sakuliliang 
Baliau, mako urang-urang tu bi batanyo, "Sampai pabilokoh Angkau nak mampadiyakan kami 
ditangkok ragu? Katokanlah taruih tarang, jikok iyo Angkau Rajo Panyalamaik." 25 Baliau 
manjawab, "Alah Ambo katokan kabake angku-angku, tapi angku-angku indak picayo. Sagalo 
karajo nan Ambo karajokan ateh namo Bapak Ambo, itu lah mambari tando tantang siya diri 
Ambo. 26 Mangkonyo angku-angku indak picayo, dek karano, angku-angku indak tamasuak 
domba-domba Ambo. 27 Domba-domba Ambo, inyo tawu jo suwaro Ambo. Ambo tawu jo inyo, 
inyo lah musti manuruikkan Ambo. 28 Ambo mambarikan kabake domba-domba Ambo tu, iduik 
sajati nan kaka, untuak salamo-lamonyo inyo indak ka binaso. Indak surang juwo doh urang nan ka 
dapek marabuik inyo dari tangan Ambo. 29 Bapak Ambo nan lah mambarikan inyo kabake Ambo, 
Baliau labiah bakuwaso dari sagalo-galonyo. Indak surang juwo doh urang nan ka dapek marabuik 
inyo dari tangan Baliau. 30 Antaro Ambo jo Bapak, Kami ciyeknyo tu." 31 Mako urang-urang 
Yahudi bi ma ambiak-i batu baliak, untuak pamungkang Isa Almasih. 32 Tapi Baliau bakato 
kabake urang-urang tu, "Angku-angku lah maliyek, lah sambuah Ambo mangarajokan karajo- 
karajo nan baiak, nan ditugehkan dek Bapak kabake Ambo. Dari sagalo karajo nan Ambo 
karajokan tu, namanyo nan indak katuju di angku-angku, mangko angku-angku nak ka 
mamungkang Ambo?" 33 Urang-urang Yahudi tu bi manjawab, "Indak dek karano karajo-karajo 
Angkau nan baiak tu doh, mangko kami nak ka mamungkang Angkau jo batu, tapi, dek karano 
Angkau lah mampasando-sandokan Allah. Angkau hanyo surang manusia, tapi Angkau nak 
manjadikan diri Angkau Allah." 34 Mako bakatolah Isa Almasih, "Indak koh di kitab Taurat nan di 
angku-angku tu, ado tatulih: Allah mangatokan, 'Kalian adolah ilahi'? 35 Kito lah samo-samo tawu, 
baraso apo nan tatulih dalam Alkitab balaku untuak salamo-lamonyo. Jadi, jikok Allah ma agiah 
sabutan 'ilahi' kabake urang nan picayo jo kato-kato Baliau, 36 baa mangko angku-angku 
mangatokan Ambo mampasando-sandokan Allah, dek karano Ambo mangatokan Ambo Anak 
Allah? Padohal Ambo ko dipiliah dek Bapak untuak di utuih ka dunie ko. 37 Jikok Ambo indak 
mangarajokan, karajo nan ditugehkan dek Bapak kabake Ambo, jan lai angku-angku picayo kabake 
Ambo. 38 Tapi, dek karano Ambo layi mangarajokannyo, mako picayolah kabake apo nan Ambo 
karajokan tu, biyapun angku-angku indak namuah picayo kabake Ambo. Supayo angku-angku 
buliah tawu, sarato mangarati baraso Bapak tatap basatu jo Ambo, baitu pulo Ambo tatap basatu jo 
Bapak." 39 Urang-urang tu ba usawo baliak nak ka manangkok Isa Almasih, tapi Baliau capek 
manggalicau. 40 Baliau babaliak ka subarang sungai Yordan, ka tampaik Nabi Yahya 
mampamandikan urang dulu, mako disinanlah Baliau untuak babarapo lamo. 41 Sambuah urang 


nan bi tibo kabake Baliau. Urang-urang tu bi mangatokan, "Nabi Yahya indak ado doh 
mampabuwek mukjizat-mukjizat, tapi sagalo apo nan dikatokannyo tantang Baliau ko, batua." 42 
Mako sambuahlah urang-urang nan disinan, nan picayo kabake Isa Almasih. 


11:1 Ado surang urang nan banamo si Lazarus tingga di Betania, samo-samo jo dunsanaknyo si 
Maryam jo si Marta. 2 Si Maryam adolah padusi nan panah manuwangkan minyak arun, ka kaki 
Tuhan, sarato manyeka kaki Tuhan jo abuaknyo. Satu kutiko si Lazarus sakik. 3 Kaduwo urang 
dunsanaknyo tu mangabakan kabake Isa Almasih, "Tuhan, dunsanak kami nan Tuhan kasiahi tu, 
inyo sakik." 4 Kutiko Baliau mandanga kaba tu, Baliau bakato, "Panyakiknyo tu indak ka 
mambawok inyo mati tu doh. Tajadi nan bakcando itu, supayo Allah dimuliekan, dek karano di 
kajadian tu Anak Allah dimuliekan pulo." 5 Isa Almasih sangaik ibonyo kabake urang nan batigo 
badunsanak tu. 6 Tapi, kutiko Baliau mandapek kaba baraso si Lazarus sakik, Baliau sangajo 
bamalam duwo malam lai di tampaik Baliau tu. 7 Sasudah tu, barulah Baliau bakato kabake 
pangikuik-pangikuik-Nyo, "Molah kito babaliak ka Yudea." 8 Pangikuik Baliau bi manjawab, 
"Angku Guru, baru kapatang ko urang-urang Yahudi nak ka mamungkang-i Angku jo batu, kiniko 
Angku nak ka babaliak pulo kasinan?" 9 Isa Almasih bakato, "Indak koh ari nan siang tu, lamonyo 
duwo baleh jam? Urang nan bajalan di siang ari, inyo indak ka tataruang doh, dek karano inyo 
maliyek cahayo tarang dunia ko. 10 Tapi, urang nan bajalan di tangah malam, mako inyo ka 
tataruang, dek karano indak ado cahayo tarang di dirinyo." 11 Bakcando itulah kecek Isa Almasih. 
Kudian Baliau bakato pulo baliak, "Kanti kito si Lazarus, lah talalok, Ambo ka payi manjagokan 
inyo." 12 Pangikuik-pangikuik Baliau bakato, "Tuhan, jikok si Lazarus hanyo talalok, tantu baiko 
inyo lai ka cegak." 13 Mukasuik Baliau nan sabananyo iyolah, nan si Lazarus iyo lah mati. Tapi 
pangikuik Baliau manyangko, nan di mukasuikkan dek Baliau si Lazarus lalok biaso. 14 Dek 
karano itu, Isa Almasih mangecek kabake pangikuik-Nyo sacaro taruih tarang, "si Lazarus iyo lah 
mati. 15 Tapi basyukurlah, Ambo indak sadang ado disinan kutiko itu, dek karano, labiah elok lai 
di angku-angku bakcando itu, buliah angku-angku manjadi urang nan ba-iman. Molah kito payi 
kiniko juwo ka si Lazarus." 16 Si Tomas, nan dinamokan pulo "Si Kamba," mangecek kabake 
kanti-kantinyo pangikuik Isa Almasih nan lain, "Molah kito payi, biyalah kito mati samo-samo jo 
Baliau!" 17 Kutiko Isa Almasih tibo di tampaik tu, si Lazarus lah ampek ari dikubuakan. 18 
Betania dakek jo Yerusalem, kiro-kiro tigo kilo jaraknyo. 19 Sambuah urang Yahudi nan bi tibo 
manjanguak si Marta jo si Maryam, untuak mahibur inyo dek karano kamatian dunsanaknyo tu. 20 
Kutiko si Marta mandanga kaba, baraso Isa Almasih lah tibo, mako payilah inyo kaluwa untuak 
manyonsongkan Baliau, sadangkan si Maryam tingga di rumah. 21 Bakatolah si Marta kabake 
Baliau, "Tuhan, santano Tuhan ado disiko kutiko itu, tantu dunsanak ambo tu indak ka mati doh. 22 
Tapi, biyapun baitu ambo yakin, baraso kiniko juwo Allah ka mampalakukan pintak Tuhan, apo 
sajo nan Tuhan mintak kabake Baliau." 23 "Dunsanak angkau tu, inyo layi ka iduik tu baliak," 
kecek Baliau kabake si Marta. 24 Si Marta manjawab, "Ambo layi tawu, baraso si Lazarus inyo ka 
iduik baliak, di kutiko kasadonyo urang nan mati di iduikkan baliak di Ari Kiamaik." 25 Isa 
Almasih bakato kabake si Marta, "Ambolah nan mambarikan iduik nan sabana iduik, Ambolah nan 
ma iduikkan baliak urang nan mati. Urang nan layi picayo kabake Ambo, inyo ka tatap iduik, 
biyapun inyo lah mati. 26 Urang iduik nan layi picayo kabake Ambo, mako inyo indak ka mati doh 
untuak salamo-lamonyo. Layi picayokoh angkau kabake apo nan Ambo katokan tu?" 27 "Layi 
Tuhan," kecek si Marta, "ambo picayo, baraso Tuhan adolah Anak Allah, Rajo Panyalamaik nan 
turun ka dunie." 28 Sasudah si Marta mangecek bakcando itu, inyo payi ma imbau karek-annyo si 
Maryam, sambia mambisiakkan ka inyo, "Angku Guru ado disiko, Baliau mananyokan kau." 29 


Mandangakan tu, si Maryam bagageh tagak, mako payilah inyo manamui Isa Almasih. 30 Kutiko 
itu, Baliau alun masuak lai ka dalam kampuang. Baliau, sadang di tampaik si Marta manamui 
Baliau cako juwo lai. 31 Urang-urang Yahudi nan sadang manjanguak di rumah si Maryam, dek 
manampak si Maryam tagak, bagageh bajalan kaluwa, mako inyo bi payi pulo manuruikkan si 
Maryam, dek karano, urang-urang tu manyangko si Maryam payi manangih ka pusaro. 32 Kutiko si 
Maryam lah tibo di tampaik Isa Almasih, inyo lah manampak Baliau, mako tagak jo singantualah 
inyo di adok-an Baliau, sambia bakato, "Tuhan, santano Tuhan ado disiko kutiko itu, tantu karek-an 
ambo indak ka mati doh." 33 Baru Baliau maliyek si Maryam manangih, baitu pulo urang-urang 
Yahudi, nan tibo samo-samo jo inyo manangih pulo, sadiah pulolah ati Baliau, nampaknyo ati 
Baliau ibo sangaik. 34 Mako batanyolah Baliau kabake urang-urang tu, "Dima inyo angku-angku 
kubuakan?" Urang-urang tu bi manjawab, "Tuhan, molah kito payi maliyek." 35 Mako 
manangihlah Isa Almasih. 36 Urang-urang Yahudi tu bi mangatokan, "Liyeklah, indak tangguang- 
tangguang doh kasiah-Nyo kabake si Lazarus!" 37 Tapi ado di antaro urang-urang tu nan 
mangatokan, "Baliau dapek mancegakkan mato urang buto, baa mangko Baliau indak bisa 
managah, supayo si Lazarus jan mati?" 38 Isa Almasih batambah ibo atinyo, mako payilah Baliau 
ka kubuaran. Kubuaran tu adolah sabuwah guwo, nan pintunyo disawok jo batu gadang. 39 
"Anjakkanlah batu tu," kecek Isa Almasih. Mako bakatolah si Marta, karek-an si Lazarus nan mati 
tu, "Tuhan, inyo ko lah ampek ari dikubuakan. Tantu lah busuak kiniko!" 40 Manjawablah Baliau, 
"Kan lah Ambo katokan kabake angkau: Jikok angkau layi picayo, mako angkau ka maliyek bara 
lah ka gadangnyo kuwaso Allah!" 41 Mako di anjakkan uranglah batu panutuik pintu kubua tu. Isa 
Almasih maningadah ka langik sambia bakato, "Tarimo kasih Bapak, Angkau lah mampalakukan 
pintak Ambo. 42 Ambo tawu, baraso Angkau satiyok wakatu mandanga apo nan Ambo mintak, 
Ambo bakato bakcando iko, adolah untuak urang-urang nan ado disiko, supayo inyo buliah picayo, 
baraso Angkaulah nan ma utuih Ambo." 43 Sasudah bakato bakcando itu, Baliau ba imbau jo 
suwaro nan kuwaik, "Oih Lazarus, kaluwalah!" 44 Mako kaluwalah si Lazarus dari kubuanyo. 
Tangannyo jo kakinyo, babungkuih juwo lai jo kain kapan, mukonyo tasawok jo kain panutuik 
muko. "Bukaklah kain kapannyo, buliah saleso inyo bajalan," kecek Isa Almasih kabake urang- 
urang nan disinan. 45 Di antaro urang-urang Yahudi nan tibo manjanguak ka rumah si Maryam, 
sambuah nan bi picayo kabake Isa Almasih, dek karano inyo lah maliyek kajadian tu. 46 Tapi 
babarapo urang di antaro inyo tu, ado nan payi kabake urang Farisi untuak mancuritokan, apo nan 
lah dipabuwek dek Isa Almasih. 47 Dek karano itu, urang-urang Farisi jo imam-imam kapalo ma 
adokan rapek jo Mahkamah Agamo. Urang-urang tu bi mangatokan, "Apo nan musti kito 
pabuwek? Si Isa tu, Inyo lah sambuah mampabuwek mukjizat! 48 Jikok kito padiyakan Inyo taruih 
bakcando itu, mako kasadonyo urang ka bi picayo kabake Inyo. Akienyo panguwaso Roma ka tibo 
kamari ko, untuak ka maruntuahi Rumah Tuhan, sudah tu inyo ka mambinasokan kasadonyo banso 
kito!" 49 Salah surang dari urang-urang nan barapek tu, nan banamo Kayafas, nan manjadi imam 
basa di tawun itu, inyo mangatokan, "Indak ciyek juwo nan ka tantu di kalian doh ko. 50 Apokoh 
kalian indak manyadari, asa layi ka untuak rakyaik nan basamo, labiah elok surang mati, daripado 
kasadonyo banso kito binaso?" 51 Sabananyo Kayafas mangecek saroman itu, indak barasa dari 
pikierannyo sandiri doh. Tapi sabagai imam basa ditawun itu, inyo lah manubuatkan, baraso Isa 
Almasih ka mati untuak banso Yahudi. 52 Indak untuak banso Yahudi sajo doh, tapi untuak 
mangumpuakan, sarato untuak mampasatukan anak-anak Allah nan lah baserak-serak. 53 Sajak dari 
itu panguwaso-panguwaso urang Yahudi lah samupakaik untuak ka mambunuah Isa Almasih. 54 
Dek karano itu, Baliau indak ado lai payi ka tampaik-tampaik nan rami di lingkuangan urang 
Yahudi. Baliau barangkek dari Yudea, sudah tu payi ka kota nan banamo Efraim di dakek padang 


gurun. Disinan Baliau tingga samo-samo jo pangikuik-Nyo. 55 Dikutiko itu lah ampia ka dakek ka 
Ari Rayo Paskah urang Yahudi. Sambuah urang dari kampuang-kampuang nan lah bi payi ka 
Yerusalem untuak payi balimau, sabalun ari rayo tu dimuloi. 56 Urang-urang tu bi mancari Isa 
Almasih, kutiko inyo lah bi bakumpua di Rumah Tuhan, inyo mangecek sasamo inyo, "Baa 
pandapek angku? Mungkin Inyo tu indak ka tibo doh ka tampaik ari rayo ko." 57 Urang-urang tu 
bakato nan bakcando itu, dek karano lah ado parentah dari imam-imam kapalo, sarato jo urang- 
urang Farisi, baraso, jikok ado urang nan tawu, dima Isa Almasih barado, mako urang tu musti 
sacapeknyo ma imbaukan, supayo Isa Almasih buliah ditangkok. 


12:1 Anam ari sabalun Ari Rayo Paskah, Isa Almasih payi ka Betania. Disinan ado si Lazarus, nan 
dulu kutiko inyo lah mati, inyo di iduikkan baliak dek Baliau. 2 Tibo disinan Baliau dijamu dek 
urang-urang tu, si Marta sato pulo malayani. Si Lazarus jo tamu-tamu nan lain bi duduak makan 
samo-samo jo Baliau. 3 Kudian tibolah si Maryam mambawok minyak arun, kiro-kiro satangah liter 
banyaknyo, minyak arun narwastu nan sangaik maha. Inyo tuwangkanlah minyak arun tu ka kaki 
Isa Almasih, sudah tu disekanyo jo abuaknyo. Mako arun mangkapundaklah rumah tu, dek karano 
di bawun minyak arun tu. 4 Tapi, si Yudas Iskariot, salah surang dari pangikuik Isa Almasih -- nan 
kudiannyo inyo mangkiyanaik-i Baliau -- inyo bakato, 5 "Baa mangko indak dijuwa sajo minyak 
arun tu, jo saharago tigo ratuih pitih perak, sudah tu, pitihnyo buliah dibarikan kabake urang-urang 
nan bansaik?" 6 Si Yudas mangecek bakcando itu, indak dek karano inyo mamparatikan urang- 
urang nan bansaik doh, tapi dek karano inyo pancilok. Inyo acok ma ambiak pitih pasamoan nan 
dipaciknyo. 7 Mako bakatolah Isa Almasih, "Padiyakan sajolah, apo nan ka dipabuwek dek si 
Maryam tu! Inyo mampabuwek bakcando itu, untuak ka tando ari pangubuaran Ambo tu. 8 Urang 
nan bansaik, ka salamonyo ado di antaro angku-angku, tapi, nan Ambo ko indak." 9 Sambuah 
urang Yahudi nan mandanga kaba, baraso Isa Almasih sadang di Betania, mako bi payilah inyo 
kasinan. Inyo bi payi kasinan, indak dek karano Isa Almasih tu sajo doh, tapi dek karano inyo nak 
maliyek pulo, si Lazarus nan lah di iduikkan baliak sasudah mati dek Baliau. 10 Itu mangkonyo 
imam-imam kapalo, nak ka mambunuah si Lazarus pulo, 11 dek karano dek inyolah mangkonyo 
sambuah urang-urang Yahudi, nan indak namuah lai ma acuahkan imam-imam kapalo, urang-urang 
tu lah bi picayo kabake Isa Almasih. 12 Bisuak arinyo, urang banyak nan lah bi tibo untuak 
marayokan ari rayo Paskah mandanga kaba, baraso Isa Almasih sadang dalam pajalanan manuju ka 
Yerusalem. 13 Mako urang-urang tu bi ma ambiak-i daun-daun palam, sudah tu inyo bi payi 
manyambuik Isa Almasih sambia basorak-sorak, "Pujilah Allah! Dibarakaik-ilah Baliau nan datang 
ateh namo Tuhan. Dibarakaik-ilah Rajo Israel!" 14 Isa Almasih manamukan sikua kaladai mudo, 
Baliau racaklah kaladai tu. Mako basuwoanlah apo nan tatulih dalam Alkitab: 15 "Jan takuik, oih 
puti Sion! Liyeklah, Rajo angkau datang, Inyo maracak sikua kaladai mudo!" 16 Kutiko itu 
pangikuik-pangikuik Isa Almasih alun mangarati lai jo kasadonyo tu. Sasudah Baliau dimuliekan jo 
kamatian-Nyo, barulah takana dek urang-urang tu, baraso, apo nan dipabuwek dek urang nan 
banyak kabake Baliau tu, lah tatulih sabalunnyo dalam Alkitab. 17 Urang-urang nan maliyek, 
kutiko Baliau ma imbau si Lazarus kaluwa dari kubua, untuak ka di iduikkan baliak sasudah mati, 
urang tu tatap juwo mancuritokan kajadian tu. 18 Itu mangkonyo urang nan banyak tu bi payi 
manamui Isa Almasih, dek karano inyo lah mandanga kaba baraso Baliaulah nan mampabuwek 
mukjizat tu. 19 Mako bi mangeceklah urang-urang Farisi sasamo inyo, "Indak ado lai nan ka dapek 
kito pabuwek! Caliak sajolah, ka sadunia-annyo urang bi payi manuruikkan Inyo!" 20 Di antaro 
urang-urang nan bi payi ka Yerusalem, untuak ba ibadaik di ari rayo tu, ado pulo babarapo urang, 
urang Yunani. 21 Inyo bi tibo kabake Filipus sambia bakato, "Oi sanak, kok dapek, kami niyo nak 


basuwo jo Isa Almasih." (Filipus barasa dari Betsaida di Galilea.) 22 Mako payilah si Filipus 
kabake si Andreas, untuak ma agiah tawu pintak urang-urang Yunani tu, kudian inyo baduwo payi 
manyampaikan kabake Isa Almasih. 23 Isa Almasih bakato kabake nan baduwo tu, "Lah tibo 
masonyo Anak Manusia dimuliekan. 24 Nan bana lah kato-kato Ambo ko: Jikok sa incek bijo 
gandun, indak ditanamkan masuak tanah, atau indak mati, mako inyo ka tatap sa incek sajo salamo- 
lamonyo. Tapi, jikok bijo gandun tu mati, mako inyo ka ma asiekan buwah gandun nan labiah 
banyak. 25 Urang nan mancintoi nyawonyo, mako nyawonyo tu, ka ilang. Tapi urang nan indak 
mancintoi iduik di dunie ko, ba arati inyo, mamaliaro iduiknyo, untuak iduik sajati nan kaka. 26 
Urang nan baniyaik nak malayani Ambo, mako inyo musti satiya manuruikkan Ambo, supayo 
palayan Ambo tu, buliah samo-samo jo Ambo dima Ambo barado. Urang nan malayani Ambo, 
mako inyo ka di aragowi dek Bapak Ambo." 27 "Ati Ambo cameh, apo kiniko nan musti nan ka 
Ambo katokan? Apokoh patuik Ambo bakato bakcando iko, 'Oih Bapak, lapehkanlah Ambo, dari 
maso nan musti nan ka Ambo lalui ko'? Tapi, dek karano untuak ka mamikua sansaro itulah, 
mangkonyo Ambo turun ka dunie. 28 Bapak, basakanlah namo Angkau!" Mako tadangalah suwaro 
dari langik nan mangatokan, "Aden lah mamuliekan Inyo, Aden ka labiah mamuliekan Inyo lai." 29 
Urang banyak nan ado disinan mandangakan pulo suwaro tu. Inyo bi mangatokan, "Itu suwaro 
guruah!" Tapi ado pulo nan mangatokan, "Indak! Malekaik tu nan mangecek kabake Baliau!" 30 
Mako bakatolah Isa Almasih kabake urang-urang tu, "Suwaro nan tadanga tu, indak untuak 
kaparaluan Ambo tu doh, tapi untuak kaparaluan angku-angku. 31 Kinilah masonyo dunia 
dihakimi, kiniko pulolah masonyo panguwaso dunia disudahi gadangnyo. 32 Tapi nan Ambo ko, 
jikok Ambo lah ditinggikan dari bumi, mako sambuahlah urang nan ka Ambo elo kabake Ambo." 
33 Baliau bakato bakcando itu untuak ma agiah tawu, baa caronyo Baliau ka mati. 34 Urang nan 
banyak tu bakato kabake Isa Almasih, "Manuruik kitab Taurat nan ado di kami, nan Rajo 
Panyalamaik tu, Baliau ka iduik salamo-lamonyo. Baa tu mangko Angkau mangatokan baraso 
Anak Manusia tu musti ditinggikan dari bumi? Siya tu nan Anak Manusia tu?" 35 Isa Almasih 
manjawab, "Hanyo sakutiko sajo, Tarang tu barado di antaro angku-angku. Dek karano itu 
malangkahlah, samantaro Tarang tu lai ado, supayo angku-angku jan dirawok dek nan kalam. 
Urang nan bajalan di nan kalam, indak tantu doh nan ka dipijakkannyo. 36 Picayolah kabake 
Tarang tu, salamo Tarang tu lai ado di angku-angku, supayo angku-angku manjadi anak-anak 
Tarang." Sasudah Isa Almasih bakato bakcando itu, mako payilah Baliau dari sinan, Baliau indak 
namuah lai mampanampakkan diri kabake urang-urang tu. 37 Biyapun lah sambuah mukjizat nan 
dipabuwek dek Baliau di adok-an urang-urang tu, tapi urang tu indak juwo picayo kabake Baliau. 
38 Mako basuwoanlah apo nan lah dikatokan dek Nabi Yesaya, "Tuhan, siyakoh urang nan lai ka 
picayo kabake barito nan kami bawok? Kabake siyapokoh kuwaso Tuhan dipanampakkan?" 39 Itu 
mangkonyo urang-urang tu indak bi picayo, dek karano Nabi Yesaya lah mangatokan pulo, "Allah 
lah bakato, 40 'Aden ka mambutokan mato urang-urang tu, ka Den pabuwek inyo kareh ati; supayo 
matonyo jan maliyek, pikierannyo jan mangarati. Supayo inyo jan babaliak kabake Den, untuak ka 
dicegakkan.'" 41 Nabi Yesaya bakato bakcando itu, dek karano inyo lah maliyek kabasaran Isa 
Almasih, inyo lah mangatokan tantang Baliau. 42 Biyapun baitu, sambuah juwo urang nan picayo, 
malahan ado panguwaso urang Yahudi bagai, nan picayo kabake Isa Almasih. Tapi inyo indak 
barani bataruih tarang, dek karano inyo takuik, kok tawu urang Farisi, mako inyo indak 
dipabuliahkan lai masuak ka rumah ibadaik. 43 Inyo labiah suko manarimo pujian dari manusia, 
daripado manarimo kasiah dari Allah. 44 Sudah tu Isa Almasih basuwaraik, "Urang nan picayo 
kabake Ambo, nan sabananyo, indak kabake Ambo doh inyo picayo, tapi kapado Baliau nan ma 
utuih Ambo. 45 Satiyok urang nan lah maliyek Ambo, inyo lah samo jo maliyek Baliau nan ma 


utuih Ambo. 46 Ambo turun ka dunie ko sabagai tarang, supayo kasadonyo urang nan picayo 
kabake Ambo, jan tingga juwo di nan kalam. 47 Urang-urang nan lah mandangakan pangajaran 
Ambo, tapi inyo indak mangarajokannyo -- indak Ambo doh nan ka ma ukun inyo. Dek karano, 
kadatangan Ambo ko indak untuak ka mahakimi dunia ko doh, tapi untuak ka manyalamaikkannyo. 
48 Urang nan indak manarimo Ambo, sarato indak namuah ma iyokan kato-kato Ambo, mako inyo 
tu, lah ado nan ka mahakiminyo. Kato-kato nan lah Ambo sampaikan, itulah nan ka mahakiminyo 
isuak di Ari Kiyamaik. 49 Dek karano, Ambo mangecek indak sasuko ati Ambo sajo doh; Bapak 
nan ma utuih Ambo, Baliaulah nan mamarentahkan kabake Ambo, apo nan musti Ambo katokan, 
apo nan musti Ambo sampaikan. 50 Ambo tawu, baraso parentah Baliau tu mambawok urang 
kapado iduik sajati nan kaka. Mako Ambo sampaikanlah sarupo jo nan di ajakan dek Bapak kabake 
Ambo." 


13:1 Sahari sabalun Ari Rayo Paskah, Isa Almasih lah tawu baraso lah tibo wakatunyo, untuak 
Baliau barangkek dari dunia ko babaliak kapado Bapak-Nyo. Baliau mangasiahi urang-urang nan 
manjadi miliak-Nyo di dunia, Baliau tatap mangasiahi urang-urang tu sampai ka kasudahannyo. 2 
Baliau jo pangikuik-pangikuik-Nyo sadang makan malam. Ubilih lah mamasuakkan niyaik jahek 
ka dalam ati si Yudas anak Simon Iskariot, untuak mangkiyanaik-i Isa Almasih. 3 Isa Almasih 
tawu, baraso Bapak lah manyarahkan sagalo kuwaso kabake Baliau. Baliau tawu pulo, baraso 
Baliau datang dari Allah, ka babaliak pulo kapado Allah. 4 Mako tagaklah Baliau sambia 
mambukak jubah, Baliau mangabekkan anduak di pinggang-Nyo. 5 Sasudah tu Baliau 
manuwangkan ayie ka dalam dulang, Baliau basuahlah kaki pangikuik-pangikuik-Nyo, sudah tu 
Baliau seka jo anduak nan takabek dipinggang-Nyo tu. 6 Tibolah dilegaran si Simon Petrus, inyo 
bakato, "Tuhan, masokan Tuhan nan ka mambasuah kaki ambo?" 7 Baliau manjawab, " Kiniko 
angkau indak ka mangarati doh, apo mukasuiknyo nan Ambo karajokan ko, tapi, isuak barulah 
angkau mangarati apo ujuik mukasuiknyo." 8 Si Petrus bakato, "Jan lai Tuhan. Jan lai Tuhan nan 
mambasuah kaki ambo!" Tapi Isa Almasih bakato, "Jikok Ambo indak mambasuah kaki angkau, 
mako angkau indak basangkuik pauik doh jo Ambo." 9 Si Simon Petrus bakato, "Jikok baitu 
Tuhan, janlah hanyo kaki ambo sajo nan dibasuah, tapi, tangan jo kapalo ambo iyo pulo lah!" 10 
Isa Almasih bakato, "Urang nan lah sudah mandi, inyo lah barasiah. Inyo indak paralu lai 
dibarasiahkan, salain dari kakinyo. Angku-angku ko lah barasiah, tapi indak kasadonyo doh." (11 
Isa Almasih lah tawu, siya urangnyo nan ka mangkiyanaik-i Baliau. Itu mangkonyo Baliau 
mangatokan, "Angku-angku ko lah barasiah, tapi indak kasadonyo doh.") 12 Sasudah Baliau 
mambasuah kaki pangikuik-Nyo, Baliau manganakkan jubah, sudah tu Baliau duduak. Mako 
bakatolah Baliau kabake pangikuik-Nyo tu, "Layi mangarati tu angku-angku, apo mukasuiknyo nan 
Ambo karajokan sabanta ko? 13 Angku-angku mangatokan, Ambo ko Guru, kok indak angku- 
angku mangatokan, Ambo ko Tuhan. Batua tu, itulah nan sabananyo. 14 Jikok Ambo nan sabagai 
Tuhan, sabagai Guru angku-angku iyo pulo, namuah mambasuah kaki angku-angku, mako angku- 
angku musti pulo balega-lega mambasuah kaki. 15 Ambo mambari conto kabake angku-angku, 
supayo angku-angku mangarajokan pulo, apo nan lah Ambo karajokan kabake angku-angku. 16 
Nan sabananyolah, nan Ambo katokan ko: Surang budak, indak labiah mulie dari induak 
samangnyo, baitu pulo surang pisuruah indak labiah mulie dari urang nan ma utuihnyo. 17 Jikok 
angku-angku lah tawu jo kasadonyo tu, mako babahagialah angku-angku, jikok lai 
mangarajokannyo. 18 Apo nan Ambo katokan ko, indak tantang angku-angku nan kasadonyo ko 
doh. Ambo tawu siya-siya nan lah Ambo piliah. Tapi apo nan tatulih dalam Alkitab, musti tajadi, 
iyolah 'Urang nan makan samo-samo jo Ambo, inyo ka bakiyanaik kabake Ambo.' 19 Mako Ambo 


sampaikan kabake angku-angku kiniko, sabalun tajadi, supayo, jikok kajadian tu tajadi isuak, mako 
angku-angku ka picayo, baraso Ambo lah Baliau, nan dinamokan, ADEN ADO. 20 Nan 
sabananyolah nan Ambo kato ko: Siya nan lai picayo kabake urang nan Ambo utuih, ba arati inyo 
picayo kabake Ambo. Baitu pulo, siya nan lai picayo kabake Ambo, ba arati inyo picayo kabake 
Baliau, nan ma utuih Ambo." 21 Sasudah Isa Almasih bakato bakcando itu, sangaik ibonyo ati 
Baliau. Mako bakatolah Baliau, "Nan sabananyolah nan Ambo katokan ko: Salah surang di antaro 
angku-angku ko, ado nan ka mangkiyanaik-i Ambo." 22 Pangikuik-pangikuik Baliau bi caliak 
mancaliak sasamo inyo, inyo bi tacangang, dek karano indak tantu siya nan dimukasuikkan dek 
Baliau. 23 Pangikuik nan sangaik Baliau kasiahi, duduak di sabalah Baliau. 24 Si Simon Petrus ma 
agiah kode ka inyo, supayo inyo batanyo kabake Baliau, siya nan sabananyo urang nan 
dimukasuikkan dek Baliau. 25 Mako pangikuik nan dikasiahi tu, marapekkan badan kabake Baliau, 
sambia batanyo, "Siya tu urangnyo Tuhan?" 26 Manjawablah Isa Almasih, "Urang nan Ambo agiah 
roti nan lah barandamkan masuak mangkuak, itulah urang nyo." Mako Baliau ambiaklah roti 
sakarek, Baliau randamkan masuak mangkuak, sudah tu Baliau barikan kabake si Yudas anak 
Simon Iskariot. 27 Indak lamo sasudah si Yudas manarimo roti tu, ubilih masuak ka dalam atinyo. 
Mako bakatolah Isa Almasih kabake inyo, "Capeklah karajokan, apo nan nak angkau karajokan." 
28 Indak surang juwo doh urang-urang nan bi duduak disinan nan mangarati, baa mangko Baliau 
bakato bakcando itu kabake si Yudas. 29 Ado nan manyangko, Baliau manyuruah si Yudas 
mambali sasuatu untuak kaparaluan alek tu, atau mungkin mambari pitih agak saketek, untuak 
urang nan bansaik -- dek karano si Yudas adolah tukang pacik pitih. 30 Sasudah si Yudas 
manarimo roti tu, inyo lansuang kaluwa. Ari lah malam. 31 Sasudah si Yudas payi, Isa Almasih 
bakato, "Kiniko Anak Manusia dimuliekan, Allah dimuliekan pulo malalui Inyo. 32 Jikok Allah 
dimuliekan malalui Inyo, mako Inyo pun, ka dimuliekan dek Allah malalui diri-Nyo sandiri. 
Malahan Allah ka sacapeknyo mamuliekan Inyo. 33 Oih anak-anak Ambo, Ambo indak ka lamo lai 
tingga jo kalian. Kalian ka bi mancari Ambo, tapi, bakcando nan lah Ambo katokan kabake 
panguwaso-panguwaso urang Yahudi, baitu pulo nan Ambo katokan kabake kalian, kama tampaik 
Ambo payi, kalian indak ka dapek doh payi kasinan. 34 Ikolah parentah baru nan Ambo 
parentahkan kabake kalian: Samo-samo mangasiahilah kalian. Samo jo bakcando Ambo mangasiahi 
kalian, mako kalian musti bakcando itu pulo andaknyo, samo-samo mangasiahi. 35 Jikok kalian layi 
samo-samo mangasiahi, mako kasadonyo urang ka bi tawu, baraso kalian adolah pangikuik Ambo." 
36 Si Simon Petrus batanyo kabake Isa Almasih, "Tuhan, nak ka payi kama Tuhan?" Baliau 
manjawab, "Kok kiniko, alun ka dapek lai angkau payi ka tampaik nan Ambo tuju. Isuak, barulah 
angkau manuruik-i Ambo." 37 Si Petrus batanyo sakali lai, "Tuhan, baa mangko ambo indak dapek 
payi kiniko manuruikkan Tuhan? Ambo rilah mati untuak Tuhan!" 38 Baliau manjawab, "Layi nan 
sabananyo tu, angkau rilah mati untuak Ambo? Katawuilah, baiko, sabalun ayam bakukuak, angkau 
lah tigo kali mangatokan, baraso angkau indak bakatawuan doh jo Ambo!" 


14:1 "Janlah rasah ati angku-angku," kecek Isa Almasih kabake urang-urang tu. "Picayolah kapado 
Allah, picayo pulo lah kabake Ambo. 2 Di rumah Bapak Ambo tu, banyak tampaik tingga. Ambo 
payi ka sinan untuak manyadiyokan tampaik untuak angku-angku. Santano indak bakcando itu 
disinan, tantu Ambo indak ka mangecek nan bakcando itu doh kabake angku-angku. 3 Sasudah 
Ambo manyadiyokan tampaik untuak angku-angku, mako Ambo ka babaliak untuak manjapuik 
angku-angku, supayo dima Ambo barado, mako angku-angku ka disinan pulo. 4 Ka tampaik Ambo 
payi tu, angku-angku tawu jalannyo." 5 Mako batanyolah si Tomas kabake Baliau, "Tuhan, kami 
indak tawu doh kama Tuhan ka payi, baa caronyo supayo kami tawu jalannyo?" 6 Isa Almasih 


manjawab, "Malalui Ambolah jalan untuak dapek tawu jo Allah, sarato mandapekkan iduik nan 
sabana iduik. Indak surang juwo doh urang, nan bisa datang kapado Bapak, jikok inyo indak 
malalui Ambo. 7 Kok santano angku-angku layi tawu jo Ambo, mako lah musti angku-angku ka 
tawu pulo jo Bapak Ambo. Nan kiniko angku-angku lah tawu jo Baliau, sarato lah maliyek Baliau." 
8 Mako bakatolah si Filipus kabake Isa Almasih, "Tuhan, tunjuakkanlah kabake kami, siya nan 
Bapak tu, supayo nak sanang pulo ati kami." 9 Manjawablah Baliau, "Lah salamo tu Ambo babaua 
jo angku-angku, alun juwo lai angkau tawu jo Ambo, Filipus? Satiyok urang nan lah maliyek 
Ambo, ba arati inyo lah maliyek Bapak. Baa pulo tu, mangko angkau bakato, "Tunjuakkanlah 
Bapak tu kabake kami'? 10 Oih Filipus! Indakkoh angkau picayo, baraso Ambo basatu jo Bapak, 
Bapak basatu jo Ambo? Apo nan Ambo katokan kabake angkau, indak Ambo katokan dari diri 
Ambo sandiri tu doh. Bapak nan tatap basatu jo Ambo, Baliaulah nan mangarajokan kasadonyo tu. 
11 Picayolah kabake Ambo, baraso Ambo basatu jo Bapak, Bapak basatu jo Ambo. Paliang tidak, 
picayolah jo sagalo sasuatu nan lah Ambo pabuwek. 12 Nan sabananyolah nan Ambo katokan ko: 
Urang nan layi picayo kabake Ambo, mako inyo ka bisa pulo mangarajokan, apo nan lah Ambo 
karajokan, -- malahan inyo ka bisa mangarajokan nan labiah gadang lai -- dek karano Ambo payi 
kapado Bapak. 13 Baitu pulo, apo sajo nan angku-angku mintak ateh namo Ambo, mako pintak 
angku-angku tu ka Ambo palakukan, supayo Bapak dimuliekan malalui Anak. 14 Apo sajo nan 
angku-angku mintak ateh namo Ambo, ka Ambo palakukan." 15 "Jikok angku-angku layi 
mangasiahi Ambo, mako angku-angku ka mangarajokankan sagalo parentah Ambo. 16 Ambo ka 
mintak kapado Bapak, mako Inyo ka mambarikan kabake angku-angku surang Panolong, nan ka 
manatap dalam diri angku-angku untuak salamo-lamonyo. 17 Inyo tu adolah Roh Allah, nan ka 
manyatokan kabanaran tantang Allah. Urang dunia indak ka bisa doh manarimo Inyo, dek karano 
urang tu indak maliyek, indak pulo tawu jo Inyo. Tapi nan angku-angku tawu jo Inyo, dek karano 
Inyo tingga manatap di diri angku-angku, lah basatu jo angku-angku. 18 Angku-angku indak ka 
Ambo tinggakan bakcando yatim piyatu doh di dunie ko. Isuak Ambo ka babaliak kabake angku- 
angku. 19 Tingga saketeknyo lai wakatu, sudah tu dunia indak ka maliyek Ambo lai. Tapi nan 
angku-angku ka tatap maliyek Ambo. Dek karano Ambo iduik, mangko angku-angku ka iduik 
pulo. 20 Jikok lah tibo arinyo isuak, kutiko itulah angku-angku ka tawu, baraso Ambo basatu jo 
Bapak, angku-angku basatu jo Ambo, Ambo basatu jo angku-angku. 21 Satiyok urang nan lai 
mandanga sagalo parentah Ambo, sarato layi inyo karajokan, mako inyo tu lah urang nan lai 
mangasiahi Ambo. Bapak Ambo ka mangasiahi urang nan mangasiahi Ambo. Ambo pun ka 
mangasiahi urang tu pulo, Ambo ka manyatokan diri Ambo kabake inyo." 22 Si Yudas (indak si 
Yudas Iskariot doh) batanyo kabake Isa Almasih, "Tuhan, baa mangko Tuhan namuah manyatokan 
diri kabake kami, baa mangko indak kabake urang dunia?" 23 Baliau manjawab, "Urang nan lai 
mangasiahi Ambo, mako inyo ka mamatuahi sagalo pangajaran Ambo. Bapak Ambo ka mangasiahi 
inyo pulo. Bapak sarato jo Ambo ka datang kabake urang tu, Kami ka tingga samo-samo jo inyo. 
24 Urang nan indak mangasiahi Ambo, mako inyo indak ka namuah doh ma iyokan pangajaran 
Ambo. Sagalo pangajaran nan angku-angku danga tu, indak barasa dari Ambo tu doh, malainkan 
dari Bapak nan ma utuih Ambo. 25 Kasadonyo tu Ambo katokan kabake angku-angku, samantaro 
Ambo lai sadang jo angku-angku juwo lai. 26 Tapi, Roh Allah, Panolong nan ka di utuih dek 
Bapak ateh namo Ambo tu, Baliau lah nan ka ma aja angku-angku tantang sagalo sasuatunyo, 
Baliau pulolah nan ka ma ingekkan kabake angku-angku kasadonyo, tantang apo nan lah Ambo 
ajakan kabake angku-angku. 27 Sanang salamaik nan di Ambo, nan Ambo tinggakan untuak 
angku-angku. Sanang salamaik nan punyo Ambo sandiri, nan lah Ambo agiahkan untuak angku- 
angku. Nan Ambo agiahkan tu indak samo doh jo nan dibarikan dek dunia. Janlah rasah, janlah 


takuik. 28 Angku-angku lah mandangakan Ambo bakato, 'Baraso Ambo ka payi maninggakan 
angku-angku, tapi sasudah tu Ambo ka babaliak kabake angku-angku'. Jikok angku-angku layi 
sabana mangasiahi Ambo, mako angku-angku labiah suko, jikok Ambo babaliak kapado Bapak, 
dek karano Bapak labiah basa daripado Ambo. 29 Mangko kiniko Ambo baritawukan kabake 
angku-angku, sabalun kasadonyo tajadi, supayo jikok tajadi isuak, mako angku-angku ka picayo. 
30 Ambo indak ka banyak lai mangecek jo angku-angku, dek karano lah tibo wakatunyo 
panguwaso dunia ko bi datang. Tapi inyo indak bakuwaso doh jo diri Ambo. 31 Biyapun baitu 
kasadonyo tu musti tajadi, supayo dunia tawu baraso Ambo mangasiahi Bapak, sarato lai 
mangarajokan sagalo apo nan diparentahkan dek Bapak kabake Ambo. Nah, molah kito payi lai." 


15:1 Bakatolah Isa Almasih sakali lai, "Ambo ko adolah batang anggur nan sajati, Bapak Ambolah 
nan punyo kabunnyo. 2 Satiyok rantiang nan ado di Ambo, nama nan indak babuwah, ka diceteh 
dek Baliau, satiyok rantiang nan lai babuwah, di usak-i daunnyo, sarato dibarasiahkan dek Baliau, 
supayo buwahnyo batambah labek. 3 Angku-angku batua lah barasiah, dek karano di firman nan 
lah Ambo ajakan kabake angku-angku. 4 Tataplah basatu jo Ambo, mako Ambo pun ka tatap 
basatu jo angku-angku. Nan rantiang sandiri, indak ka bisa doh babuwah, antah kok, jikok inyo lai 
tatap malakek di batangnyo. Baitu pulo angku-angku, angku-angku hanyo bisa babuwah, jikok 
angku-angku lai tatap basatu jo Ambo. 5 Ambolah batang anggur, angku-angkulah rantiang- 
rantiangnyo. Urang nan lai tatap basatu jo Ambo, Ambo pun basatu jo inyo, mako urang tu ka 
babuwah labek; jikok indak dek karano di Ambo, mako indak ciyek juwo doh nan ka bisa angku- 
angku karajokan. 6 Urang nan indak tatap basatu jo Ambo, mako inyo ka dicampakkan, samo jo 
bakcando rantiang nan indak babuwah, inyo ka masiak. Rantiang-rantiang nan bakcando itu ka 
dikumpuakan, dicampakkan masuak api untuak dibaka. 7 Jikok angku-angku lai tatap basatu jo 
Ambo, baitu pulo firman Ambo layi lakek di ati angku-angku, mako mintaklah kapado Bapak apo 
sajo nan katuju dek angku-angku, mako pintak angku-angku tu ka di palakukan. 8 Jikok angku- 
angku lai babuwah labek, Bapak Ambo dimuliekan, jo caro nan baitu, angku-angku iyo sabana- 
bana pangikuik Ambo. 9 Bakcando Bapak mangasiahi Ambo, baitu pulolah Ambo mangasiahi 
angku-angku. Andaknyo angku-angku tatap iduik sabagai urang nan Ambo kasiahi. 10 Jikok 
angku-angku layi mangarajokan sagalo parentah Ambo, ba arati angku-angku layi tatap satiya jo 
kasiah Ambo, samo jo bakcando Ambo, tatap satiya kabake kasiah Bapak, dek karano Ambo layi 
mangarajokan sagalo parentah Baliau. 11 Mangkonyo Ambo curitokan kabake angku-angku 
kasadonyo ko, supayo sukocito Ambo ado di ati angku-angku, mako sukocito Ambo manjadi 
samparono. 12 Ikolah nan Ambo parentahkan: Angku-angku, kasiah mangasiahi andaknyo, samo jo 
bakcando Ambo mangasiahi angku-angku. 13 Urang nan lai sabana mangasiahi kanti-kantinyo, 
adolah urang nan lai namuah mangarobankan iduiknyo untuak kantinyo tu. 14 Angku-angku adolah 
kanti-kanti Ambo, jikok angku-angku layi mangarajokan apo nan Ambo parentahkan. 15 Angku- 
angku indak lai Ambo namokan pisuruah, dek karano pisuruah indak tawu doh, apo nan sadang 
dikarajokan dek induak samangnyo. Angku-angku Ambo namokan kanti, dek karano, apo sajo nan 
lah Ambo danga dari Bapak, lah Ambo curitokan kabake angku-angku. 16 Indak angku-angku doh 
nan mamiliah Ambo. Tapi Ambolah nan mamiliah angku-angku, Ambo pulolah nan manyuruah 
angku-angku supayo payi, untuak babuwah labek -- buwah nan indak bisa binaso. Mako Bapak ka 
mambarikan apo sajo nan angku-angku mintak ateh namo Ambo kabake Baliau. 17 Ikolah nan 
Ambo parentahkan kabake angku-angku: Supayo angku-angku samo-samo mangasiahi." 18 "Jikok 
dunia jajok jo angku-angku, mako katawuilah, baraso Ambo sandiri lah labiah dawulu dibanci-i 
dek dunia ko. 19 Santano angku-angku miliak dunia, mako angku-angku ka dikasiahi dek dunia 


sabagai miliaknyo. Tapi Ambo lah mamiliah angku-angku dari tangah-tangah dunia ko, jadi angku- 
angku indak lai miliak dunia. Itu mangkonyo dunia jajok jo angku-angku. 20 Kana-ilah apo nan lah 
Ambo katokan ko, 'Pisuruah indak labiah mulie doh dari induak samangnyo.' Jikok urang-urang tu 
lah maniayo Ambo, mako inyo pun ka maniayo angku-angku pulo. Jikok inyo lai mangarajokan 
pangajaran Ambo, mako inyo pun ka mangarajokan pulo pangajaran angku-angku. 21 Kasadonyo 
tu ka inyo pabuwek taradok angku-angku, dek karano angku-angku adolah pangikuik Ambo, dek 
karano inyo indak tawu jo Baliau nan ma utuih Ambo. 22 Santano Ambo indak datang, sarato indak 
mambari tawu kabake urang-urang tu, mako inyo tu indak ka badoso doh. Tapi kiniko indak ado lai 
alasan dek inyo, mako tataplah inyo dalam dosonyo. 23 Urang nan banci jo Ambo, ba arati inyo 
banci pulo jo Bapak Ambo. 24 Santano Ambo indak mampabuwek sasuatu karajo, nan alun ado lai 
dipabuwek dek urang lain di adok-an urang-urang tu, mako inyo tu indak ka badoso doh. Tapi 
kiniko inyo lah maliyek apo nan Ambo pabuwek, tapi inyo banci juwo kabake Ambo, baitu pulo ka 
Bapak Ambo. 25 Iyo lah samustinyo baitu, supayo basuwoanlah apo nan lah tatulih di kitab Taurat, 
baraso: 'Urang-urang tu banci jo Ambo, tapi indak basabab bakarano.' 26 Ambo ka ma utuih surang 
Panolong, nan barasa dari Bapak kabake angku-angku. Inyo tu adolah Roh nan manyatokan 
kabanaran tantang Allah. Jikok Inyo lah tibo, Inyo ka mambari pangakuan tantang diri Ambo. 27 
Angku-angku musti sato pulo mambari pangakuan tantang diri Ambo, dek karano angku-angku lah 
dari sajak samulo samo-samo jo Ambo. 


16:1 Mangkonyo Ambo baritawukan kasadonyo tu kabake angku-angku, supayo angku-angku jan 
sampai indak ba-iman lai kabake Ambo. 2 Angku-angku ka di usie dari rumah-rumah ibadaik. Ka 
tibo pulo masonyo isuak, urang nan mambunuah angku-angku, inyo manyangko, baraso inyo lah 
mangarajokan sasuatu nan baiak kapado Allah. 3 Inyo mampabuwek nan bakcando itu, dek karano 
inyo alun tawu jo Bapak, alun tawu pulo jo Ambo. 4 Tapi, mangko Ambo katokan itu kiniko 
kabake angku-angku, supayo jikok itu tajadi isuak, buliah takana dek angku-angku baraso Ambo 
lah ma agiah tawu sabalunnyo." "Parkaro nan ka Ambo curitokan ko, alun ado lai Ambo agiah 
tawu kabake angku-angku, dek karano, Ambo layi sadang jo angku-angku juwo lai. 5 Tapi kiniko, 
Ambo lah ka payi lai kapado Baliau nan ma utuih Ambo, indak surang juwo doh dari angku-angku 
nan batanyo, kama Ambo ka payi. 6 Malah kiniko angku-angku ba ibo ati, dek karano Ambo 
mangatokan, baraso Ambo lah ka payi lai. 7 Tapi Ambo mangatokan nan bana kabake angku- 
angku: Labiah elok lai di angku-angku, jikok Ambo payi; dek karano, jikok Ambo indak payi, 
mako Roh Panolong nan Ambo katokan tu, indak ka datang doh kabake angku-angku. Tapi, jikok 
Ambo lah payi, mako Ambo ka ma utuih Roh Panolong tu kabake angku-angku. 8 Jikok Inyo lah 
tibo, mako Inyolah nan ka manyatokan kabake umaik mukaluak di dunia ko, tantang doso umaik tu 
manuruik kabanaran, sarato apo ukunan nan ka ditimpokan dek Allah. 9 Roh Panolong itulah nan 
ka ma agiah tawu, baraso urang nan indak ba iman kabake Ambo, mako urang tu badoso, 10 Inyo 
ma agiah tawu pulo, baraso di dalam Ambolah kabanaran, dek karano Ambo ka babaliak kapado 
Bapak, mako angku-angku indak ka maliyek Ambo lai: 11 Allah lah muloi ma ukun, dek karano 
panguwaso dunia ko lah di ukun. 12 Sabananyo sambuah lai nan ka Ambo katokan kabake angku- 
angku, tapi kiniko alun talok lai di angku-angku untuak manarimonyo. 13 Tapi, jikok Roh Allah tu 
lah tibo, mako Inyo lah nan ka manyatokan kabanaran tantang Allah, mako angku-angku ka 
dibimbiang-Nyo untuak mangatawui kasadonyo kabanaran. Inyo indak ka bakato dari diri-Nyo 
sandiri doh, tapi Inyo ka mangatokan apo nan lah Inyo danga, Inyo ka ma agiah tawu pulo kabake 
angku-angku, apo nan ka tajadi dimaso nan katibo. 14 Inyo ka mamuliekan Ambo, apo nan 
ditarimo-Nyo dari Ambo, mako itulah nan disampaikan-Nyo kabake angku-angku. 15 Apo sajo nan 


ado di Bapak, adolah miliak Ambo. Itulah sababnyo mangko Ambo mangatokan, baraso, apo nan 
disampaikan dek Roh kabake angku-angku, itu ditarimo-Nyo dari Ambo." 16 "Indak ka lamo lai 
angku-angku maliyek Ambo, indak lamo pulo sasudah itu, mako kito basuwo pulo baliak." 17 
Babarapo urang pangikuik Isa Almasih, bi batanyo sasamo inyo, "Apo mukasuiknyo nan dikatokan 
dek Baliau kabake kito: Indak ka lamo lai angku-angku maliyek Ambo, indak lamo pulo sasudah 
itu, mako kito basuwo pulo baliak'? Apo pulo mukasuik Baliau mangatokan: 'Ambo ka babaliak 
kapado Bapak'?" 18 Urang-urang tu taruih juwo bi batanyo, "Apo tu aratinyo, 'indak ka lamo lai'? 
Indak mangarati doh kito apo nan dikatokan dek Baliau!" 19 Isa Almasih tawu, baraso urang-urang 
tu nak bi batanyo kabake Baliau. Mako bakatolah Baliau, "Cako lah Ambo katokan, 'Indak ka lamo 
lai angku-angku maliyek Ambo, indak lamo pulo sasudah itu, kito basuwo pulo baliak.' Itukoh nan 
angku-angku padebaikkan? 20 Picayolah jo kecek Ambo, angku-angku ka manangih jo maratok, 
tapi dunia ka bagadang ati. Angku-angku ka ba ibo ati, tapi, ati angku-angku nan ibo tu ka baganti 
jo sukocito. 21 Jikok padusi nan ampia malayiekan, atinyo rusuah, dek karano lah tibo masonyo 
inyo kasakik-an. Tapi baitu anaknyo layie, inyo lah lupo jo raso sakiknyo cako, dek karano 
kagadangan ati, surang anak lah layie ka dunie ko. 22 Baitu pulo jo angku-angku: Kiniko angku- 
angku basusah ati, tapi sudah tu angku-angku ka batamu jo Ambo baliak, mako angku-angku ka 
bagadang ati: indak surang juwo doh urang nan bisa ma ambiak sukocito tu dari ati angku-angku. 
23 Di ari tu isuak, indak ciyek juwo doh lai, nan ka angku-angku tanyokan kabake Ambo. 
Picayolah: Apo sajo nan angku-angku mintak kapado Bapak, ateh namo Ambo, mako pintak 
angku-angku tu ka dipalakukan dek Bapak. 24 Sampai kiniko, alun ciyek juwo doh lai nan angku- 
angku mintak ateh namo Ambo. Mintaklah, mako angku-angku ka manarimo, supayo sukocito 
angku-angku samparono." 25 "Kasadonyo ko Ambo sampaikan kabake angku-angku sacaro kiyeh. 
Tapi ka tibo masonyo, Ambo bakato indak sacaro kiyeh lai, tapi sacaro bataruih tarang 
mancuritokan tantang Bapak. 26 Mako dikutiko itu, angku-angku ka mamintak kapado Bapak ateh 
namo Ambo, katawuilah, Ambo indak ka mamintakkan doh kabake Bapak, nan ka untuak angku- 
angku, 27 dek karano Bapak sandiri mangasiahi angku-angku. Baliau mangasiahi angku-angku dek 
karano angku-angku mangasiahi Ambo, angku-angku picayo pulo baraso Ambo datang dari Allah. 
28 Batua Ambo ko barasa dari Bapak, nan lah turun ka dunie ko. Tapi kiniko Ambo ka barangkek 
dari dunia ko, untuak babaliak kapado Bapak." 29 Mako bakatolah pangikuik-pangikuik Isa 
Almasih kabake Baliau, "Tuhan, nan kiniko mangeceklah sacaro taruih tarang, jan mamakai kato 
kiyeh juwo lai, 30 kami tawu, baraso Tuhan mangatawui sagalo-galonyo. Indak paralu doh urang 
mananyokan sagalo sasuatunyo kabake Tuhan. Dek karano itu kami picayo, baraso Tuhan datang 
dari Allah." 31 Mako dijawablah dek Baliau kecek pangikuik-Nyo tu, "Jadi, kiniko angku-angku 
alah picayo? 32 Kana-ilah kecek Ambo ko! Ka tibo masonyo, malahan kiniko lah tibo, angku- 
angku ka di paserak-serakkan. Angku-angku ka bi pulang ka rumah angku surang-surang, sudah tu 
angku-angku ka bi maninggakan Ambo. Tapi nan Ambo ko, indak surang Ambo sajo doh, dek 
karano Bapak tatap ado samo-samo jo Ambo. 33 Mangko Ambo katokan kasadonyo ko, supayo 
angku-angku mandapek aman santoso, dek karano layi basatu jo Ambo. Di dunie ko angku-angku 
ka sansaro. Tapi tabahkanlah ati angku-angku! Dunia ko, lah Ambo kalahkan!" 


17:1 Sasudah bakato bakcando itu, Isa Almasih maningadah ka langik sambia bakato, "Oih Bapak, 
kiniko lah tibo wakatunyo. Muliekanlah Anak Angkau, supayo Anak Angkau pun mamuliekan 
Angkau oih Bapak. 2 Bapak lah mambari kuwaso, ateh kasadonyo umaik mukaluak kabake Anak, 
supayo Inyo buliah mambarikan iduik sajati nan kaka, kabake kasadonyo urang nan Bapak barikan 
kabake Inyo. 3 Ikolah iduik sajati nan kaka tu: 1yolah, urang musti tawu jo Bapak, hanyo Angkau 


sajolah Allah nan bana, urang musti tawu pulo jo Isa Almasih nan Bapak utuih. 4 Ambo lah 
mamuliekan Bapak di muko bumi ko, jo sacaro manyalasaikan sagalo karajo nan Bapak tugehkan 
kabake Ambo. 5 Oih Bapak! Muliekanlah Ambo kiniko dek Bapak, jo kamuliaan nan Ambo 
miliak-i, kutiko Ambo samo-samo jo Bapak sabalun dunia ko dijadikan. 6 Ambo lah ma agiah 
tawu, siya bana Bapak nan sabananyo, kabake urang-urang nan di dunia ko, iyolah kabake urang- 
urang nan lah Bapak barikan kabake Ambo. Inyo tu adolah miliak Bapak, Bapak nan lah 
mambarikan inyo kabake Ambo. Inyo lah mamatuahi sagalo apo nan Bapak firmankan. 7 Kiniko 
inyo lah tawu, baraso sadonyo nan Bapak barikan kabake Ambo, barasa dari Bapak. 8 Alah Ambo 
sampaikan kabake urang-urang tu, sagalo firman Bapak, nan lah Bapak barikan kabake Ambo, 
urang-urang tu lah manarimonyo. Inyo lah bi tawu baraso Ambo sabana-bana datang dari Bapak, 
inyo lah bi picayo pulo, baraso Bapaklah nan ma utuih Ambo. 9 Ambo badowa untuak inyo. Ambo 
indak badowa untuak urang dunia doh, tapi Ambo badowa untuak urang-urang nan lah Bapak 
barikan kabake Ambo, dek karano inyo tu adolah miliak Bapak. 10 Kasadonyo miliak Ambo 
adolah miliak Bapak, kasadonyo miliak Bapak adolah miliak Ambo pulo. Ambo dimuliekan dek 
urang-urang tu. 11 Kiniko Ambo datang kabake Bapak. Ambo indak ka di dunie ko lai, tapi urang- 
urang tu inyo tatap di dunie ko. Oih Bapak nan sangaik suci! Tolonglah Bapak jago inyo jo kuwaso 
namo Bapak, iyolah jo namo nan lah Bapak barikan kabake Ambo -- supayo urang-urang tu 
manjadi satu, nak samo jo bakcando antaro Bapak jo Ambo, Kito adolah satu. 12 Kutiko Ambo 
samo-samo jo inyo, Ambo lah manjago inyo jo kuwaso namo Bapak -- namo nan Bapak barikan 
kabake Ambo. Ambo lah manjago inyo, indak surang juwo doh dari urang-urang tu nan ilang, 
salain daripado nan lah samustinyo ilang, supayo jo caro nan baitu, mako basuwoanlah apo nan lah 
tatulih di Alkitab. 13 Kiniko Ambo datang kapado Bapak. Kasadonyo ko Ambo katokan, samantaro 
Ambo lai di dunia ko, supayo urang-urang tu nak marasokan sapanuahnyo sukocito Ambo. 14 
Ambo lah manyampaikan kabake inyo sagalo firman Bapak, dunia banci ka inyo, dek karano inyo 
indak miliak dunia, samo jo bakcando Ambo, Ambo ko indak miliak dunia. 15 Ambo indak 
mamintak supayo Bapak ma ambiak inyo dari dunia ko doh, tapi, nan Ambo mintak adolah, supayo 
Bapak manjago urang-urang tu, jan sampai digaduah dek si Jahek. 16 Samo ka adaannyo jo Ambo, 
Ambo indak miliak dunia, mako urang-urang tu pun indak miliak dunia pulo doh. 17 Bapak 
jadikanlah urang-urang tu, manjadi miliak Bapak nan di asiangkan, malalui kabanaran, firman 
Bapak tu, adolah kabanaran. 18 Bakcando Bapak ma utuih Ambo ka dunia ko, baitu pulo Ambo lah 
ma utuih inyo ka dunia. 19 Dek karano untuak kaparaluan urang-urang tu, mako Ambo lah 
manyarahkan diri sabagai miliak Bapak nan tasandiri, supayo inyopun manjadi miliak Bapak nan 
tasandiri pulo, malalui kabanaran. 20 Indak untuak inyo ko sajo doh Ambo badowa. Tapi, Ambo 
badowa pulo untuak urang-urang nan ka ba iman kabake Ambo, dek karano mandanga Injil nan 
dibaritokan dek pangikuik Ambo ko. 21 Ambo mamohon oih Bapak, supayo inyo kasadonyo 
manjadi basatu, bakcando Bapak basatu jo Ambo, Ambo basatu jo Bapak. Mudah-mudahan inyo 
manjadi satu jo Kito, supayo dunia picayo baraso Bapaklah nan ma utuih Ambo. 22 Ambo lah 
mambarikan kamuliaan kabake inyo, iyolah kamuliaan nan lah Bapak barikan kabake Ambo, 
supayo inyo manjadi satu, samo jo bakcando Kito adolah satu, 23 Ambo jo inyo, Bapak jo Ambo, 
supayo inyo buliah sabana-bana basatu. Mako dunia ka tawu, baraso Bapaklah nan ma utuih Ambo, 
dunia ka tawu pulo, baraso Bapak mangasiahi urang nan ma ikuik Ambo, samo jo bakcando Bapak 
mangasiahi Ambo. 24 Oih Bapak, Ambo niyo supayo urang-urang nan lah Bapak barikan kabake 
Ambo tu, inyo ado pulo samo-samo jo Ambo di tampaik Ambo barado, buliah inyo maliyek 
kamuliaan Ambo, iyolah kamuliaan nan lah Bapak barikan kabake Ambo, dek karano Bapak 
mangasiahi Ambo sajak sabalun dunia dijadikan. 25 Oih Bapak nan sangaik adie! Dunia indak 


tawu doh jo Bapak, tapi Ambo tawu jo Bapak, baitu pulo pangikuik-pangikuik Ambo ko, inyo 
tawu baraso Bapaklah nan ma utuih Ambo. 26 Ambo lah manyatokan namo Bapak kabake 
pangikuik-pangikuik Ambo ko, Ambo ka tatap mampabuwek nan bakcando itu, supayo kasiah 
Bapak kabake Ambo tatap ado di atinyo, baitu pulo Ambo tatap basatu jo inyo." 


18:1 Sasudah Isa Almasih badowa bakcando itu, mako Baliau basarato jo pangikuik-Nyo payi ka 
subarang sungai Kidron. Disinan ado kabun, Baliau sarato jo pangikuik-Nyo masuak ka kabun tu. 2 
Si Yudas, si pangkiyanaik tu, inyo tawu tampaik tu, dek karano Isa Almasih lah acok bakumpua 
disinan jo pangikuik-pangikuik-Nyo. 3 Mako payilah si Yudas ka tampaik tu, inyo mambawok 
sapasukan tantara Romawi, sarato jo babarapo urang pangawal Rumah Tuhan, nan disuruah dek 
imam-imam kapalo jo urang-urang Farisi. Inyo bi mambawok-i sinjato, lantera sarato jo suluah. 4 
Isa Almasih lah tawu apo nan ka tajadi didiri-Nyo. Dek karano itu, Baliau payi mandakek-i urang- 
urang tu sambia batanyo, "Siya nan angku-angku cari?" 5 "Si Isa urang Nazaret," kecek urang- 
urang tu. "Ambolah urangnyo," kecek Baliau. Si Yudas, si pangkiyanaik tu tagak pulo disinan samo 
jo urang-urang tu. 6 Kutiko Isa Almasih mangatokan, "Ambolah urangnyo," mako kasadonyo 
urang tu bi takokah ka balakang, bi bagolek di tanah. 7 Baliau batanyo sakali lai, "Siya nan angku- 
angku cari?" "Si Isa urang Nazaret," kecek urang-urang tu. 8 "Cako lah Ambo katokan, Ambolah 
urangnyo," kecek Baliau. "Jikok 1yo Ambo nan angku-angku cari, mako padiyakan sajolah urang- 
urang nan lain ko, nak bi bajalan." (9 Dek Baliau bakato nan bakcando itu, mako basuwoanlah, 
apo nan dikatokan dek Baliau sabalunnyo: "Oih Bapak, dari urang-urang nan lah Bapak barikan 
kabake Ambo, indak surang juwo doh nan ka ilang.") 10 Si Simon Petrus, nan kutiko itu 
mambawok padang, inyo cabuik padangnyo tu, inyo ceteh talingo pisuruah imam basa nan sabalah 
suwok, sampai putuih. Namo pisuruah tu si Malkus. 11 Mako bakatolah Isa Almasih kabake si 
Petrus, "Masuakkanlah baliak padang angkau tu ka saruangnyo! Apokoh angkau manyangko, 
baraso Ambo ko indak ka maminun cawan sansaro, nan ka dibarikan dek Bapak kabake Ambo?" 
12 Mako payilah pasukan parajurik Romawi jo kumandannyo, sarato jo panjago-panjago nan 
disuruah dek urang Yahudi, payi manangkok sarato jo mangabek Isa Almasih. 13 Mulo-mulo inyo 
mambawok Isa Almasih payi mangadap kabake Hanas, mintuwo Kayafas. Kayafas adolah imam 
basa di kutiko tu. 14 Inyo pulolah nan lah manasiyaik-i panguwaso-panguwaso urang Yahudi, 
baraso labiah elok surang urang mati untuak sagalo banso. 15 Si Simon Petrus, samo-samo jo 
surang pangikuik nan lain, payi manuruikkan Isa Almasih. Pangikuik nan samo jo si Petrus ko, inyo 
bakatawuan jo imam basa, dek karano itu, inyo sato pulo masuak samo-samo jo Isa Almasih, ka 
alaman rumah imam basa, 16 sadangkan si Petrus mananti diluwa, di pintu. Kudian, pangikuik nan 
samo jo si Petrus cako, payi kaluwa, inyo mangecek jo surang palayan padusi nan manjago pintu, 
sudah tu inyo mambawok si Petrus masuak ka dalam. 17 Padusi nan manjago pintu tu, bakato 
kabake si Petrus, "Oih angku, angku kan iyo tamasuak pulo pangikuik Urang nan ditangkok cako?" 
"Indak," kecek si Petrus. 18 Kutiko itu ari sangaik dinginnyo, dek karano itu, mako palayan- 
palayan jo pangawal-pangawal tu, lah ma iduik-i baro api, inyo bi basangai. Si Petrus payi pulo 
kasinan sato pulo basangai samo jo urang-urang tu. 19 Imam basa batanyo kabake Isa Almasih, 
mananyokan tantang pangikuik-Nyo sarato jo tantang pangajaran-Nyo. 20 Baliau manjawab, "Lah 
satiyok ari Ambo mangecek sacaro taruih tarang, di adok-an urang nan banyak. Ambo tatap pulo 
ma aja di rumah-rumah ibadaik, sarato jo di Rumah Allah, di tampaik nan biasonyo urang Yahudi 
bi bakumpua. Alun ado lai Ambo mangatokan sasuatu nan ba andok-andokkan. 21 Jadi, baa 
mangko angku batanyo kabake Ambo? Tanyokanlah kabake urang-urang nan lah mandangakan 
pangajaran Ambo. Lah jaleh inyo tawu jo sagalo sasuatu nan Ambo ajakan." 22 Kutiko Baliau 


mangecek bakcando itu, salah surang dari pangawal nan ado disinan, manampa Baliau sambia 
bakato, "Barani bana Wa-ang mangecek sarupo itu kabake imam basa!" 23 Isa Almasih manjawab, 
"Jikok nan Ambo katokan tu salah, katokanlah kiniko, apo salahnyo! Tapi jikok nan Ambo katokan 
tu batua, baa mangko Ambo ditampa?" 24 Kudian Hanas manyuruah urang, untuak mambawok 
Baliau bapilanggu kabake Imam Basa Kayafas. 25 Si Simon Petrus sadang tagak juwo lai basangai. 
Mako bi batanyolah urang-urang nan disinan kabake inyo, "Angku kan 1yo pulo pangikuik Urang 
nan ditangkok tu, iyo ndak?" Tapi si Petrus indak mangaku, "Indak!" keceknyo. 26 Ado surang 
pisuruah imam basa, nan badunsanak jo urang nan talingonyo diceteh dek si Petrus, inyo bakato, 
"Ambo lah manampak angkau di kabun samo-samo jo si Isa, iyo ndak?" 27 Mako baduto pulolah si 
Petrus sakali lai, "Indak," keceknyo -- tapek di kutiko itu ayam bakukuak. 28 Subuah-subuah buto, 
urang-urang tu lah mambawok Isa Almasih, dari rumah Kayafas ka istana gubenur. Nama nan 
urang Yahudi, indak bi namuah doh masuak ka istana, supayo inyo jan banajih manuruik agamo, 
dek karano inyo nak sato makan makanan Paskah. 29 Dek karano itu, mako kaluwalah Pilatus 
untuak manamui urang-urang tu, sambia batanyo, "Apo nan angku-angku tuduahkan taradok Urang 
nan ditangkok ko?" 30 Urang-urang tu bi manjawab, "Santano Inyo indak basalah, mako kami 
indak ka mambawok Inyo doh kabake Bapak Gubenur." 31 Mako bakatolah Pilatus, "Bawoklah 
Inyo, ukunlah Inyo manuruik paratuaran angku-angku!" Tapi urang-urang Yahudi tu bi manjawab, 
"Kami indak buliah doh ma ukun urang jo ukunan mati." (32 Tajadi nan bakcando itu, mako 
basuwoanlah apo nan lah dikatokan dek Isa Almasih, tantang baa caro-caronyo Baliau ka mati.) 33 
Pilatus babaliak masuak ka istana, untuak ma imbau Isa Almasih, mako batanyolah Pilatus kabake 
Baliau, "Apokoh iyo Angkau ko rajo urang Yahudi?" 34 Baliau manjawab, "Apokoh nan angku 
tanyokan ko, barasa dari angku sandiri, atau lah adokoh urang lain, nan lah ma agiah tawu kabake 
angku tantang diri Ambo?" 35 Pilatus bakato, "Apokoh ambo ko urang Yahudi? Nan manyarahkan 
Angkau kabake ambo, adolah banso Angkau sandiri jo imam-imam kapalo. Apo nan lah Angkau 
pabuwek?" 36 Isa Almasih bakato, "Karajaan Ambo indak karajaan dunia ko doh. Kok sakironyo 
karajaan Ambo, dari dunia ko, tantu pangikuik Ambo ka mampatahankan, supayo Ambo jan sampai 
disarahkan kabake panguwaso-panguwaso urang Yahudi. Jadi, karajaan Ambo nan sabananyo, 
indak dari dunia ko doh!" 37 Mako batanyolah Pilatus kabake Baliau, "Jikok baitu, Angkau ko 
rajo?" Baliau manjawab, "Angku mangatokan, Ambo ko rajo. Ambo layie, turun ka dunie ko, ado 
ciyek nan dimukasuik, iyolah untuak ma agiah tawu tantang kabanaran. Urang nan lai barasa dari 
kabanaran, inyo musti namuah ma iyokan kecek Ambo." 38 Batanyolah Pilatus sakali lai, "Apo tu 
aratinyo kabanaran?" Sudah tu Pilatus kaluwa baliak dari istana, sambia bakato kabake urang-urang 
Yahudi, "Indak ciyek juwo doh nan tasuwo di ambo kasalahan didiri Urang ko. 39 Tapi manuruik 
kabiasoan di angku-angku, ambo tatap ado malapehkan surang urang tahanan, di satiyok Ari Rayo 
Paskah. Layi namuah koh angku-angku, jikok ambo lapehkan Rajo urang Yahudi ko?" 40 Urang- 
urang tu bi manjawab sambia ma ariak-ariak, "Indak, jan lai Inyo nan dilapehkan, tapi si 
Barabaslah nan ka dilapehkan!" (Padohal si Barabas adolah parampok.) 


19:1 Kudian Pilatus masuak, mako inyo suruahlah urang untuak mancambuik Isa Almasih. 2 
Parajurik-parajurik tu mambuwek ikek kapalo nan sarupo jo mangkuto, dari rantiang-rantiang kayu 
nan baduri, sudah tu dikanakkannyo ka kapalo Isa Almasih. Kudian inyo kanakkan pulo jubah nan 
bacolok kulabu siarang kabake Baliau, 3 sudah tu inyo bi tibo ka adok-an Isa Almasih sambia 
bakato, "Daulaik Tuanku, Rajo urang Yahudi!" Kudian inyo tampa Isa Almasih. 4 Pilatus babaliak 
pulo kaluwa sakali lai, sambia bakato kabake urang nan banyak tu, "Caliaklah! Ambo bawok Inyo 
kaluwa ka adok-an angku-angku, supayo angku-angku buliah tawu, baraso indak ciyek juwo doh 


ambo manamukan kasalahan didiri-Nyo." 5 Mako kaluwalah Isa Almasih mamakai mangkuto nan 
baduri, sarato mamakai jubah nan bacolok kulabu siarang. Pilatus bakato kabake urang-urang tu, 
"Liyeklah Urang ko." 6 Kutiko imam-imam kapalo, sarato jo pangawal-pangawal tu, manampak Isa 
Almasih, inyo bi ma ariak, "Salibkanlah Inyo! Salibkanlah Inyo!" Pilatus bakato kabake urang- 
urang tu, "Bawoklah Inyo, salibkanlah dek kalian, manuruik pandapek ambo, Inyo ko indak 
basalah." 7 Urang-urang Yahudi tu bi manjawab, "Manuruik paratuaran kami, Inyo ko musti di 
ukun mati, dek karano Inyo mangatokan, Inyo Anak Allah." 8 Kutiko Pilatus mandanga kecek 
urang-urang bakcando itu, inyo batambah takuik. 9 Mako masuaklah inyo baliak ka istana, kutiko 
Isa Almasih dibawok pulo masuak, batanyolah Pilatus kabake Baliau, "Dima kampuang Angkau?" 
Tapi Isa Almasih indak manjawab. 10 Batanyolah Pilatus sakali lai, "Baa mangko Angkau indak 
namuah manjawab tanyo ambo? Ambo bakuwaso malapehkan Angkau, bakuwaso pulo 
manyalibkan!" 11 Baliau manjawab, "Jikok Allah indak mambarikan kuwaso tu kabake angku, 
mako angku indak ka bisa doh nak manguwasoi Ambo. Dek karano itu, urang nan manyarahkan 
Ambo kabake angku, labiah gadang dosonyo daripado angku." 12 Kutiko Pilatus mandangakan 
kecek Isa Almasih bakcando tu, inyo ba usawo untuak malapehkan Baliau. Tapi urang-urang 
Yahudi tu ma ariak-ariak, "Jikok angku malapehkan Inyo, ba arati angku indak bakanti doh tu jo 
Kaisar! Urang nan mangatokan dirinyo rajo, ba arati inyo musuah Kaisar!" 13 Kutiko Pilatus 
mandangakan kecek-kecek nan bakcando itu, mako inyo bawoklah Isa Almasih kaluwa, sudah tu 
inyo duduak di kurisi pangadielan, di tampaik nan banamo Lantai Batu. (Dalam bahaso Ibrani 
namonyo Gabata.) 14 Kutiko itu ari lah ampia pukua duwo baleh tangah ari, sahari sabalun Ari 
Rayo Paskah. Pilatus bakato kabake urang-urang tu, "Ikonyo Rajo kalian!" 15 Urang-urang tu bi 
ma ariak-ariak, "Bunuahlah Inyo! Bunuahlah Inyo! Salibkanlah Inyo!" Mako batanyolah Pilatus, 
"Apokoh ambo nan musti ka manyalibkan Rajo kalian?" Imam-imam kapalo bi manjawab, "Hanyo 
kaisar sajolah nan rajo kami!" 16 Mako disarahkanlah dek Pilatus Isa Almasih kabake urang-urang 
tu, untuak ka disalibkan. Inyo tarimolah Baliau dari Pilatus, sudah tu inyo bawok. 17 Isa Almasih 
bajalan kaluwa sambia mamikua salib-Nyo, manuju ka tampaik nan banamo "Tampaik 
Tangkurak". (Di dalam bahaso Ibrani dinamokan Golgota.) 18 Disinanlah Baliau disalibkan. Samo- 
samo jo Baliau tu, ado pulo duwo urang lai nan disalibkan, surang di sabalah kida, nan surang lai di 
sabalah suwok, Baliau di tangah-tangah. 19 Di kayu salib Baliau tu, Pilatus manyuruah 
manyurekkan tulisan nan bakcando iko: "Isa dari Nazaret, Rajo urang Yahudi". 20 Sambuah urang 
Yahudi nan mambaco nan disurekkan tu, dek karano tampaik Baliau disalibkan tu, indak jauah doh 
dari kota. Tulisan nan disurekkan tu, ado dalam bahaso Ibrani, ado bahaso Laten, ado pulo bahaso 
Yunani. 21 Imam-imam kapalo bakato kabake Pilatus, "Jan lai disurekkan 'Rajo urang Yahudi', tapi 
surekkanlah, "Urang ko mangatokan, Aden adolah Rajo urang Yahudi.'" 22 Tapi Pilatus manjawab, 
"Apo nan lah ambo tulihkan, tatap ka tatulih." 23 Sasudah parajurik-parajurik tu manyalibkan Isa 
Almasih, inyo bi ma ambiak-i pakaian Baliau. Pakaian tu dibaginyo ampek: satiyok-tiyok inyo 
mandapek sabagian. Parajurik tu ma ambiak pulo jubah Baliau. Jubah tu indak ado doh jayiktannyo 
-- ditanun dari ateh sampai ka bawah. 24 Parajurik-parajurik tu bi bakato sasamo inyo, "Jan lai kito 
kuduang-kuduang jubah ko. Molah kito buwek undian, untuak manantukan kabake siya jatuahnyo 
jubah ko." Tajadi nan bakcando itu, mako basuwoanlah apo nan lah tatulih di Alkitab, iyolah: 
"Urang-urang tu mambagi-bagi pakaian-Den, inyo mambuwek undian untuak mandapekkan jubah- 
Den." Bakcando itulah nan dipabuwek dek parajurik-parajurik tu. 25 Di dakek salib Isa Almasih tu, 
tagaklah mandeh Baliau, dunsanak nan padusi dari mandeh Baliau, disinan pulo, ado pulo Maryam 
urang rumah Klopas, sarato jo si Maryam Magdalena. 26 Kutiko Isa Almasih maliyek mandeh- 
Nyo, sarato jo pangikuik nan dikasiahi-Nyo ado pulo disinan, mako bakatolah Baliau ka mandeh- 


Nyo, "Biyai, itunyo anak biyai." 27 Kudian Baliau bakato pulo kabake pangikuik-Nyo tu, "Itunyo 
ranggaek angkau." Muloi dari sajak itulah, pangikuik tu mambawok mandeh Isa Almasih untuak 
tingga di rumahnyo. 28 Isa Almasih lah tawu, baraso kiniko sagalo sasuatu lah salasai, Baliau 
bakato, "Ambo auih," mako basuwoan apo nan lah tatulih dalam Alkitab. 29 Disinan ado sabuwah 
mangkuak, nan panuah barisi jo ayie anggur nan masam. Ado urang nan marandamkan bungo 
karang ka dalam ayie anggur tu, sudah tu, inyo agiah batangkai jo satangkai hisop, mako di 
oncongkannyolah ka bibia Isa Almasih. 30 Baliau mangicok ayie anggur tu, sudah tu Baliau bakato, 
"Lah salasai!" Baliau manunduakkan kapalo manyarahkan nyawo Baliau. 31 Panguwaso- 
panguwaso urang Yahudi indak mambuliahkan, jikok mayik urang-urang nan disalibkan tu, tatap 
juwo tagantuang di kayu salib di ari Sabat, apo lai ari Sabat nan sakali ko adolah Ari Rayo nan lain 
daripado nan lain. Dek karano, ari panyaliban Isa Almasih tu sahari sabalun ari Sabat, mako urang- 
urang Yahudi mamintak ijin kabake Pilatus, untuak ka mamatahkan kaki urang-urang nan lah 
disalibkan, sarato mamintak untuak ka manurunkan mayik tu dari kayu salib. 32 Mako bi payilah 
parajurik-parajurik mamatahkan kaki urang-urang nan disalibkan tu, nan labiah dawulu 
dipatahkannyo adolah kaki urang nan baduwo, nan samo-samo disalibkan jo Isa Almasih. 33 
Kutiko inyo ka mamatahkan kaki Isa Almasih, ruponyo Baliau lah maningga. Indak jadi lai kaki 
Baliau dipatahkan. 34 Tapi paruik Baliau di antak jo tombak, dek salah surang parajurik tu; mako 
mancoreklah darah jo ayie. 35 Urang nan sabana maliyek kajadian tu, inyo pulolah nan 
mangabakan, supayo angku-angku buliah picayo. Dek karano apo nan inyo curitokan tu, batua, 
inyo pun tawu pulo baraso itu bana. 36 Tajadi kajadian nan bakcando itu, supayo basuwoan apo 
nan lah tatulih dalam Alkitab, iyolah "Indak ciyek juwo doh tulang-Nyo nan ka dipatahkan". 37 Di 
dalam Alkitab ado pulo tatulih: "Urang-urang tu ka bi maliyek, kabake Urang nan lah inyo tikam". 
38 Sasudah tu, Yusuf dari Arimatea, mamintak ijin kabake Pilatus, untuak ka manurunkan mayik 
Isa Almasih. (Yusuf adolah pangikuik Isa Almasih, tapi sacaro ba anok-anok, dek karano inyo 
takuik kabake panguwaso-panguwaso urang Yahudi.) Pilatus ma agiah ijin kabake inyo, mako 
payilah inyo manurunkan mayik Isa Almasih. 39 Nikodemus, nan dulu panah manamui Isa Almasih 
dimalam ari, inyo payi pulo samo-samo jo Yusuf. Nikodemus mambawok ramuan mur jo gaharu -- 
kasadonyo tu ado kiro-kiro tigo puluah kilo bareknyo. 40 Urang nan baduwo tu, payi manurunkan 
mayik Isa Almasih, sudah tu inyo bungkuih jo kain kapan, samo-samo jo ramuan arun tu bagai, 
baitulah manuruik adaik pangubuaran urang Yahudi. 41 Di tampaik Isa Almasih disalibkan tu, ado 
kabun. Di kabun tu, ado pulo kubuaran baru, nan alun panah lai dipakai untuak pangubuakan 
urang. 42 Dek karano kubuaran tu dakek, ari Sabat lah ampia ka tibo pulo, mako urang-urang tu 
mangubuakan Baliau disinan. 


20:1 Di ari Akaik subuah-subuah buto, kutiko ari sadang kalam juwo lai, si Maryam Magdalena 
payi ka kubuaran Isa Almasih. Inyo liyek batu panyawok pintu kubua tu, lah baranjak dari 
tampaiknyo. 2 Dek karano itu, mako balarilah inyo untuak payi mancari si Simon Petrus, sarato jo 
pangikuik nan dikasiahi dek Isa Almasih, inyo bakato kabake urang-urang tu, "Tuhan lah di ambiak 
urang dari kubua, ambo indak tawu doh dima kiniko Baliau dilatakkan." 3 Mako payilah si Petrus 
ka kubuaran jo pangikuik nan lain tu bagai. 4 Kaduwo-duwonyo samo-samo balari, tapi pangikuik 
nan lain tu, labiah capek daripado si Petrus, inyo labiah dulu tibo di kubuaran. 5 Inyo mancaliak ka 
arah ka dalam kubuaran, nampaklah dek inyo kain kapan talatak disinan, tapi inyo indak masuak 
doh ka dalam. 6 Si Simon Petrus tibo ma iriang dari balakang, inyo lansuang masuak ka dalam. 
Inyo manampak pulo kain kapan talatak disinan, 7 tapi, kain nan dikabekkan di kapalo Isa Almasih, 
indak ado doh dakek tu, tapi taguluang pulo tasandiri. 8 Kudian, pangikuik nan tibo labiah dulu tu, 


inyo masuak pulo. Inyo lah maliyek, inyo sabana picayo jo kajadian tu. (9 Sampai di wakatu itu, 
urang-urang tu alun juwo lai mangarati jo apo nan tatulih dalam Alkitab, baraso Baliau musti iduik 
baliak sasudah mati.) 10 Sasudah tu pangikuik-pangikuik Baliau tu bi pulang. 11 Si Maryam 
Magdalena tagak di muko kubuaran sambia manangih. Sambia manangih, inyo mancaliak ka dalam 
kubuaran, 12 mako nampaklah dek inyo duwo urang malekaik, nan babaju putiah. Malekaik tu 
duduak di bakeh tampaik mayik Isa Almasih dilatakkan, nan surang di sabalah ka kapalo, nan 
surang lai di sabalah ka kaki. 13 Malekaik tu bi batanyo, "Amai, baa mangko amai manangih?" 
Maryam manjawab, "Tuhan ambo lah di ambiak urang, ambo indak tawu lai, dimalah kiniko Baliau 
dilatakkan urang." 14 Sasudah bakato bakcando itu, inyo malengah ka balakang, nampaklah dek 
inyo Isa Almasih sadang tagak. Tapi inyo indak tawu doh, baraso itu adolah Isa Almasih. 15 Isa 
Almasih batanyo kabake Maryam, "Amal, baa mangko amai manangih? Siya nan amal cari?" 
Maryam manyangko nan batanyo tu, adolah panjago kabun, dek karano itu inyo bakato pulo, 
"Ngku, jikok Angku nan lah mamindahkan Tuhan ambo dari siko, tolonglah Angku agiah tawu 
kabake ambo, dima Angku latakkan Baliau, buliah nak ambo bawok baliak." 16 Mako bakatolah 
Isa Almasih kabake inyo, "Oih amai Maryam!" Maryam mancaliak kabake Baliau, sudah tu bakato 
jo bahaso Ibrani, "Rabuni!" (Nan aratinyo adolah "Guru" .) 17 "Jan dipacikkan Ambo," kecek 
Baliau, "dek karano Ambo alun nayiak lai kapado Bapak. Payilah kabake sudaro-sudaro Ambo, 
agiah tawulah kabake inyo, baraso kinikolah masonyo Ambo babaliak kapado Bapak Ambo, Baliau 
tu Bapak kalian pulo, Allah Ambo, adolah Allah kalian pulo." 18 Mako payilah Maryam 
mambaritawukan kabake pangikuik-pangikuik Isa Almasih, baraso inyo lah basuwo jo Tuhan, 
Tuhan lah mangatokan sagalo sasuatu kabake inyo. 19 Di ari Akaik tu juwo, kutiko ari lah malam, 
pangikuik-pangikuik Isa Almasih, bakumpua di sabuwah rumah, nan kasadonyo pintunyo bi 
takunci, dek karano, pangikuik Baliau tu takuik kabake panguwaso-panguwaso urang Yahudi. 
Indak disangko-sangko Isa Almasih tibo, tagak di tangah-tangah pangikuik-Nyo tu, sambia bakato, 
"Assalamualaikum." 20 Sasudah mambari salam, Baliau mampaliyekkan tangan sarato jo paruik- 
Nyo kabake pangikuik-Nyo tu. Baru lah basuwo jo Tuhan, gadang sangaik ati pangikuik-Nyo tu. 21 
Mako bakatolah Baliau sakali lai kabake pangikuik-Nyo tu, "Assalamualaikum. Bakcando Bapak 
ma utuih Ambo, baitu pulolah Ambo ma utuih angku-angku." 22 Sudah tu, Isa Almasih ma 
ambuihkan angok-Nyo kabake pangikuik-Nyo, sambia bakato, "Tarimolah Roh Allah. 23 Jikok 
angku-angku ma ampuni doso urang, mako Allah ka ma ampuninyo pulo. Jikok angku-angku indak 
ma ampuni doso urang, mako Allah indak ka ma ampuninyo pulo doh." 24 Si Tomas (nan 
dinamokan pulo si "Kamba"), salah surang dari pangikuik Isa Almasih nan duwo baleh tu, kutiko 
Isa Almasih tibo manampakkan diri, inyo indak ado doh samo-samo jo pangikuik nan lain tu. 25 
Mako pangikuik-pangikuik nan lain tu bi bakato kabake inyo, "Kami lah basuwo jo Tuhan!" Mako 
bakatolah si Tomas, "Jikok ambo alun maliyek bakeh paku nan di tangan Baliau, atau jikok ambo 
alun malatakkan jari ambo ko di bakeh luko dek paku tu, atau jikok ambo alun malatakkan tangan 
ambo ko, di paruik Baliau, mako nan ambo ko indak ka picayo doh." 26 Sapakan sasudah tu, 
pangikuik-pangikuik Isa Almasih, bakumpua pulo baliak di tampaik tu, kutiko itu si Tomas ado. 
Kasadonyo pintu bi takunci. Isa Almasih tibo, Baliau tagak di tangah-tangah pangikuik-Nyo, Baliau 
mambari salam, "Assalamualaikum." 27 Kudian Baliau bakato kabake si Tomas, "Caliaklah tangan 
Ambo ko, latakkanlah jari angkau disiko. Oncongkanlah tangan angkau tu, latakkanlah di paruik 
Ambo ko. Jan ragu-ragu juwo lai, tapi picayolah!" 28 Si Tomas bakato kabake Baliau, "Angkaulah 
Tuhan ambo, Angkaulah Allah ambo!" 29 Mako bakatolah Isa Almasih kabake si Tomas, 
"Mangkonyo angkau picayo, dek karano angkau lah basuwo jo Ambo, 1yo ndak? Tapi, 
babahagialah urang nan picayo kabake Ambo, biya pun inyo indak panah maliyek Ambo!" 30 


Sambuah lai mukjizat-mukjizat nan lain, nan dipabuwek dek Isa Almasih di adok-an pangikuik- 
pangikuik-Nyo, tapi indak dicataik doh di kitab ko. 31 Tapi sadonyo nan lah dicataik ko, 
mukasuiknyo iyolah, supayo angku-angku buliah picayo, baraso Isa Almasih adolah Rajo 
Panyalamaik, Anak Allah, nan dek karano picayo kabake Baliau, mako angku-angku ka mandapek 
iduik nan sabana iduik. 


21:1 Sasudah tu, Isa Almasih mampanampakkan diri sakali lai di danau Tiberias, kabake 
pangikuik-pangikuik-Nyo. Bakcando ikolah kajadiannyo: 2 Pado suatu ari, si Simon Petrus, si 
Tomas nan dinamoi pulo si Kamba, si Natanael dari Kana di Galilea, anak-anak Zebedeus, sarato jo 
duwo urang pangikuik Isa Almasih nan lainnyo, sadang bi bakumpua. 3 Bakatolah si Simon Petrus 
kabake kanti-kantinyo tu, "Ambo nak ka payi mancakau ikan." "Kami iyo ka payi pulo," kecek 
kanti-kantinyo tu. Mako bi payilah kasadonyo, inyo bi nayiak ka parawu. Tapi, dimalam nan 
samalam nantun, indak sikua juwo doh ikan nan dapek dek inyo. 4 Kutiko matoari lah muloi tabik, 
ruponyo Isa Almasih lah tagak di tapi pantai, tapi urang-urang tu indak tawu, baraso itu adolah 
Baliau. 5 Mako bakatolah Isa Almasih kabake pangikuik-Nyo tu, "Oih anak-anak, apokoh kalian 
layi ado punyo ikan?" "Indak," kecek pangikuik Baliau tu. 6 Baliau bakato kabake pangikuik-Nyo 
tu, "Serakkanlah jalo angku-angku tu, ka arah sabalah suwok parawu, mako angku-angku ka 
mandapek ikan." Mako inyo serakkanlah jalonyo tu, dek karano sambuahnyo ikan nan tasongkok 
dek jalo tu, mako indak talok lai dek inyo untuak ma elo jalo tu baliak ka parawu. 7 Pangikuik nan 
dikasiahi dek Isa Almasih, bakato kabake si Petrus, "Oih Petrus, Tuhan tu cako nan manyuruah 
manyerakkan jalo!" Baru mandanga baraso ado Tuhan, si Simon Petrus bagageh malakekkan 
bajunyo (dek karano inyo sadang indak babaju) sudah tu inyo tajun masuak ayie. 8 Pangikuik- 
pangikuik nan lain ma iriang ka darek jo parawu, sambia ma elo jalo nan panuah barisi ikan. 
Urang-urang tu indak bara jauah doh ka tangah, kiro-kiro hanyo duwo ratuih eto dari darek. 9 
Kutiko urang-urang tu bi turun dari parawu, inyo manampak ado baro barapi di pasie, ikan jo roti 
tatonggok di atehnyo. 10 Bakatolah Isa Almasih kabake urang-urang tu, "Cubolah bawok kamari 
barang sadonyo, ikan nan baru angku-angku cakau tu." 11 Si Simon Petrus nayiak ka parawu, 
sudah tu inyo ma elo jalonyo ka darek. Jalo tu panuah jo ikan nan gadang-gadang, ado saratuih 
limo puluah tigo ikua banyaknyo. Biyapun baitu bana sambuah isinyo, nan jalonyo tu indak baa-baa 
doh. 12 Mako bakatolah Isa Almasih kabake urang-urang tu, "Molah makan kito lai." Indak surang 
juwo doh dari pangikuik-pangikuik Baliau tu, nan barani mananyokan, "Angku ko siya?" Dek 
karano inyo lah bi tawu, baraso Baliau tu adolah Tuhan. 13 Kudian Baliau mandakek-i urang-urang 
tu, Baliau ambiaklah roti, Baliau barikan kabake pangikuik-Nyo tu. Nan ikan Baliau barikan pulo. 
14 Iko lah nan katigo kalinyo, Isa Almasih mampanampak diri kabake pangikuik-pangikuik-Nyo, 
sajak Baliau di iduikkan baliak, sasudah mati. 15 Sasudah urang-urang tu bi makan, mako 
bakatolah Isa Almasih kabake si Simon Petrus, "Oih Simon anak Yona, apokoh kasiah angkau 
kabake Ambo layi malabiahi, daripado kasiah urang-urang ko?" "Layi Tuhan," kecek si Petrus, 
"Tuhan kan tawu, baraso ambo mangasiahi Tuhan." Mako bakatolah Baliau, "Kok iyo baitu, 
gubalokanlah anak-anak domba Ambo." 16 Baliau batanyo sakali lai, iko tanyo nan kaduwo kabake 
si Petrus, "Oih Simon anak Yona, apokoh angkau layi mangasiahi Ambo?" "Layi Tuhan," kecek si 
Petrus, "Tuhan kan tawu, baraso ambo mangasiahi Tuhan." Mako bakato pulolah Isa Almasih, 
"Gubalokanlah domba-domba Ambo." 17 Baliau batanyo sakali lai, iko lah nan katigo kalinyo 
Baliau batanyo kabake si Petrus, "Oih Simon anak Yona, apokoh angkau layi mangasiahi Ambo?" 
Mako ibo sangaiklah ati si Petrus, dek karano Isa Almasih sampai tigo kali batanyo ka inyo. Si 
Petrus manjawab sakali lai, "Tuhan, Tuhan kan mangatawui sagalo sasuatu. Tuhan kan tawu pulo, 


baraso ambo mangasiahi Tuhan!" Sudah tu Baliau bakato kabake si Petrus, "Gubalokanlah domba- 
domba Ambo. 18 Nan sabananyolah nan Ambo katokan ko: Kutiko angkau lai sadang mudo, 
angkau mamakai ikek pinggang, angkau payi kian kumari, kama nan katuju di ati angkau. Tapi 
Jikok angkau lah tuwo isuak, mako angkau ka ma oncongkan tangan angkau untuak ka dikabek, 
sudah tu urang nan mangabek, ka mambawok angkau ka tampaik nan indak katuju di angkau." 19 
(Jo kato-kato nan bakcando itu, Isa Almasih lah ma agiah tawu, baa caronyo si Petrus ka mati 
isuak, untuak mamuliekan Allah.) Sasudah tu Baliau bakato kabake si Petrus, "Molah kito payi, 
turuikkanlah Ambo!" 20 Kutiko si Petrus ma engong ka balakang, inyo manampak pangikuik nan 
dikasiahi dek Isa Almasih. (Inyo tu lah nan duduak dakek Baliau kutiko makan, nan batanyo 
bakcando iko kabake Baliau, "Tuhan, siya tu urangnyo, nan ka mangkiyanaik-i Angkau Tuhan?") 
21 Kutiko manampak inyo, mako batanyolah si Petrus kabake Baliau, "Tuhan, baa kiro-kiro tantang 
inyo ko?" 22 Baliau manjawab, "Santano jikok Ambo namuah, inyo ko bisa ka tatap iduik, sampai 
tibo masonyo Ambo babaliak isuak, nan itu biyalah Ambo sajo nan ma uruihnyo. Tapi nan paralu 
di angkau, turuikkanlah Ambo!" 23 Mako pacahlah kaba di antaro pangikuik-pangikuik Isa 
Almasih, baraso pangikuik nan Baliau kasiahi tu, indak ka mati. Padohal, Baliau indak 
mangatokan, baraso pangikuik tu indak ka mati doh, nan Baliau katokan hanyolah: "Santano jikok 
Ambo namuah, mako inyo ko bisa ka tatap iduik, sampai tibo masonyo Ambo babaliak isuak, nan 
itu biyalah Ambo sajo nan ma uruihnyo." 24 Pangikuik nan Baliau kasiahi tu lah, nan mambarikan 
pangakuan tantang sagalo kajadian-kajadian ko. Inyo pulolah nan lah mancataiknyo. Kito tawu, 
baraso apo nan dikatokannyo tu, batua. 25 Sambuah lai kajadian-kajadian lain, nan lah dipabuwek 
dek Isa Almasih. Santano kasadonyo tu disurekkan ciyek-ciyek, mako ambo raso, indak ka cukuik 
doh tampaik di muko bumi ko, untuak palatakkan kasadonyo kitab nan ka disurekkan tu. 


